Шавкат Мирзиёевнинг 8 март – Халқаро хотин-қизлар куни муносабати билан ўтказилган тантанали маросимда сўзлаган нутқи - Daryo\n20:26, 06.03.2021 30208\nТошкент шаҳридаги Конгресс-холлда 8 март – Халқаро хотин-қизлар куни муносабати билан тантанали маросим ўтказилди. Президент Шавкат Мирзиёев ушбу маросимда иштирок этиб, нутқ сўзлади ҳамда бир гуруҳ хотин-қизларни мукофотлар билан тақдирлади.\nҚуйида Президент нутқининг тўлиқ матни тақдим этилади:\nМана шундай қутлуғ айём кунларида сиз, азизларнинг шаънингизга мадҳиялар айтиш учун одам шоир бўлиб туғилмаганига афсусланиб қолади. Бу ёруғ дунёни қуёшсиз, ер-у осмонсиз тасаввур этиб бўлмаганидек, ҳаётимизни ҳам мўътабар оналаримиз, меҳрибон аёлларимиздан айри ҳолда тасаввур этолмаймиз.\nБугунги кунда азиз-у мукаррам аёлларимизнинг барча соҳа ва тармоқлардаги ўрни ва таъсири яна-да ортиб бормоқда. Бунинг тасдиғини республикамизда меҳнат билан банд аҳолининг 45 фоизини хотин-қизлар ташкил этаётганида ҳам яққол кўриш мумкин.\nАна шундай катта салоҳиятни яна-да ошириш, давлат ва жамият бошқарувида уларнинг иштирокини кучайтириш мақсадида 6 мингдан зиёд фаол хотин-қизлардан иборат кадрлар захираси шакллантирилди.\nКейинги вақтда Ўзбекистон касаба уюшмалари федерацияси, Маҳалла ва оилани қўллаб-қувватлаш вазирлиги раҳбарияти бошчилигида республика ишчи гуруҳи тузилиб, барча ҳудудларда аёлларни қийнаётган муаммолар аниқланди. Ушбу муаммолар бўйича манзилли иш олиб бориш учун мутлақо янги тизим – «аёллар дафтари»ни жорий этдик.\nКейинги 3 ойда республика комиссияси томонидан ушбу «дафтар»га киритилган 80 минг нафар хотин-қизнинг муаммолари ҳал этилди. Ижтимоий ҳимояга муҳтож, турмуш шароити оғир аёлларнинг 32 минг нафари иш билан таъминланди. Инқирозга қарши кураш жамғармаси маблағлари ҳисобидан салкам 17 минг нафар хотин-қизга амалий ёрдамлар кўрсатилди.\nБиргина «Ҳар бир оила – тадбиркор» дастури доирасида 126 мингга яқин аёлларга имтиёзли кредитлар берилди. Оилавий тадбиркорликни ривожлантириш учун қарийб 215 минг оилага 6 триллион сўмдан зиёд кредит маблағлари ажратилди. Қарийб 55 минг нафар хотин-қизлар тадбиркорлик ва касб-ҳунар марказлари томонидан ўқитилди, ҳунармандчилик ва касаначиликка жалб этилди.\n«Беш муҳим ташаббус» доирасида чекка ҳудудларда тикувчилик цехлари ташкил этилиб, 10 минг нафар аёллар бандлиги таъминланди.\nБошпанаси бўлмаган аёлларни ижара асосида «ижтимоий уй-жойлар» билан таъминлаш учун яна 211 миллиард сўм йўналтирамиз. Бундан ташқари, боқувчисини йўқотган ҳамда ўзгалар парваришига эҳтиёжманд бўлган хотин-қизларга моддий ёрдам бериш ва малакали тиббий ёрдамга муҳтож аёлларни даволаш учун қўшимча равишда 110 миллиард сўм берилади.\nОила – бу меҳр ва бахт қўрғони. Оила бор экан, фарзанд деган бебаҳо неъмат бор, инсоний қадр-қиммат ва маънавият бор. Оилавий бахт бу – энг улуғ саодатдир. Машҳур қўшиқлардан бирида айтилганидек, «Уйида бахти борлар – ҳар ерда бахтиёрдир».\nБу борадаги ишларимизни жадаллаштириш учун «2020-2030 йилларда Ўзбекистон Республикасида гендер тенгликка эришиш стратегияси»ни қабул қилиб, уни амалга оширишга киришмоғимиз лозим.\n«Аёллар дафтари» бўйича «маҳаллабай», «хонадонбай» ишлаш усули орқали ҳар бир маҳалла ва хонадон кесимида уларнинг муаммоларини ижобий ҳал этишимиз шарт.\nБарчангизга яхши аёнки, жойларда янги-янги «ИТ-парк»лар ташкил этяпмиз. Бу орқали меҳнат бозорида «ақлли технологиялар», инновациялар асосида амалга ошириладиган янги хизмат турлари кўпайиб бормоқда.\nАйни вақтда бугунги байрам арафасида кўп йиллар давомида ўз соҳасида катта натижаларга эришган, давлат ва жамият ҳаётида фаол иштирок этиб келаётган опа-сингилларимиздан 297 нафари «Мўътабар аёл» нишони билан тақдирланди.\nБиз юртимиздаги ҳар бир аёл тимсолида, аввало буюк зот – Она сиймосини кўрамиз. Шу боис «Аввало онангизга ва яна бир бор онангизга яхшилик қилинг», деган муборак ҳадисга амал қилиб, мўътабар оналаримиз, қадрли опа-сингилларимиз, дилбар қизларимизга эътибор ва ғамхўрлик кўрсатишни инсоний бурчимиз, деб биламиз. Ҳазрат Мир Алишер Навоий бобомиз айтганларидек, Сизларнинг олдингиздаги бу қарзимиз ҳаққини, минг хазина билан ҳам адо этиб бўлмайди.\nСизларни 8 март байрами билан яна бир бор чин қалбимдан қутлаб, барчангизга сиҳат-саломатлик, оилаларингизга тинчлик-хотиржамлик, файз-у барака тилайман.\nДоимо яқинларингиз, фарзанд ва набираларингиз, эл-юртимиз ардоғида бўлиб юриш насиб эцин!\n23:44, 27.09.2020 154598\n07:49, 03.10.2020 336894\n08:17, 08.10.2020 188848\n20:26 Бугун 518\n20:24 Бугун 815\n20:22 Бугун 659\n20:10 Бугун 2782\n15:16, 18.04.2021 110196\n22:15, 17.04.2021 105117\n10:34, 18.04.2021 78618


Внуководаги муҳожирлар: "Бу ерда фақат оддий мигрантлар қолди! Ватанимизда карантинда ўтиришга тайёрмиз!" (тўплам)\n- Внуководаги муҳожирлар: "Бу ерда фақат оддий мигрантлар қолди! Ватанимизда карантинда ўтиришга тайёрмиз!". 23 март куни Озодлик Москванинг Внуково аэропортида Ўзбекистонга боролмасдан қолаётган ўзбек муҳожирлари билан учрашди. Внуководаги 300 яқин муҳожирларнинг айримлари бу ерда 7 кундан бери ётганини гапиради. (видео)\n- Чегарадаги ўзбекистонликлар: Чегарада 2-3 кундан бери турибмиз, Ўзбекистон қабул қилмаяпти. Ўзбекистон коронавирус ортидан чегараларни ëпганлиги туфайли кўплаб ўзбекистонликлар шу кунларда Ўзбекистонга кира олмасдан чегарада кутишга мажбур бўлмоқда. (видео)\n- Коронавирус тарқалишидан олдинги ва кейинги Самарқанд. Коронавирус пандемияси сабаб туристлар билан доимо гавжум бўлган Самарқанд кўчалари ҳозирда деярли бўшаб қолган. Кўчада ниқоб таққан саноқли ёшларни учратиш мумкин. Зиёратчилар аримайдиган Ислом Каримов ёдгорлиги олдида эса телефон "ўйнаб" ўтирган бир ниқобли йигит бор эди, холос. (фотогалерея)\n- Москвадаги ўзбек чойхоналари коронавирусга қарши қандай курашаяпти? COVID-19 ёки “коронавирус” дунёни ларзага солмоқда. Коронавирус тарқалиши Россиядаги асосан ўзбек муҳожирлари ишлаётган кафе-ресторанларга қандай таъсир этди? (видео)\n- Техас университети профессори: Коронавирус хавфли, оғир касалликлар қўзғаши аниқ. "Америка овози" хабарлар маркази Остин шаҳридаги Техас университетининг Статистика ва биология бўйича профессори Лорен Ансел Майерс билан коронавирус ҳақида Skype орқали суҳбат уюштирди. У ўлим ҳолатлари кўрсаткичлари ва вирус тарқалишини камайтириш ҳақида гапириб, унинг тарқалиши назоратга олинишига умид билдирди. (видео)\n- Хитой ҳақиқатдан ҳам коронавирус инқирозидан фориғ бўлдими ?\n- Хориж аэропортларида қолган минглаб ўзбекистонликлар президентдан ëрдам сўрамоқда. 16 март куни Ўзбекистон бир қанча йўналишларда рейсларни бекор қилгани ортидан минглаб ўзбекистонликлар хориждаги аэропортларда қолиб кетди. Самолëт йўқлиги сабабли аэропортда тунашга мажбур бўлаëтган ўзбекистонликлар ичида болалар¸ қариялар¸ ҳомиладор аëллар бор. Ўзбекистон ТИВ матбуот хизмарти 20 март куни олти кун ичида хориждаги фуқаролар чартер рейслар билан қайтарилишини эълон қилди. (видео)\n- КоронаХайрия: Мамлакат бўйлаб бепул ниқоб, исириқ ва саримсоқ. COVID-19 вируси туфайли юзага келган оғир вазиятда муҳтожларга ва умуман ҳаммага ёрдам қўлини чўзаётган одамлар, компаниялар ва ташкилотлар қаҳрамонимизга айланади. (видео)\n- Коронавирус: Ўзбек-қирғиз чегарасида вазият қандай? (видео)\n- Карантиндаги ҳомиладор аëл: Давлат бизни бу ерга ўлдиргани олиб келдими? Россиядан келиши билан карантинга жойлаштирилган ўзбекистонликлар яшаш шароити ëмонлигидан, хоналар дезинфекция қилинмаганидан ва овқат берилмасдан ëш болалар ва ҳомиладор аëллар оч ўтирганини айтмоқда. Карантин ҳудудини назорат қилишга олиб келинган Миллий гвардия ходимлари эса уларни ташқарига чиқара олмасликларини, вазиятни тушунишларини айтиб, сабр қилишга чақирмоқда. (видео)\n- Коронавирус туфайли Россия аеропортларида қолиб кетган минглаб ўзбекистонлик ҳамон уйига кетолмаяпти. Россия аеропортларида қолаётган юзлаб ўзбек муҳожирлари Ўзбекистонга кетолмаётганидан шикоят қилмоқда. 2020 йилнинг 16 мартидан коронавирус тарқалиши олдини олиш мақсадида Россия ва Ўзбекистон ўртасида темир йўл қатновлари ҳам тўхтатилгани эълон қилинди. (видео)\n- Коронавирус ҳақида тарқалган беш ëлғон. Жаҳон Соғлиқни Сақлаш Ташкилоти коронавирус ҳақида тарқалган бешта ëлғон борасида маълумот берди. (видео)\n- ЖССТнинг COVID-19 тарқалишида стрессни жиловлаш борасидаги тавсиялари. Жаҳон соғлиқни сақлаш ташкилоти коронавирус пандемияси шароитида эмоцияларни назорат остига олиш ва стрессга тушмаслик борасида ўз тавсияларини эълон қилди. (видео)\n- Праганинг маска таққан йўловчилари ва туристларсиз қолган кўчалари. (фотогалерея)\n- Биринчи кўнгиллилар коронавирусга қарши вакцинани ўзларида синаб кўрмоқда. (видео Настоящее время)\n- Коронавирусдан қандай ҳимояланиш мумкин. (видео Директ)\n- Коронавирус туфайли Марказий Осиё масжидларида оммавий ибодатлар вақтинчалик тўхтатилди. (видео Настоящее время)\n- Коронавирусдан қандай ҳимояланиш мумкин. ЖССТ тавсиялари. (видео Директ)


АҚШ ҳондураслик 6 нафар полициячини гиёҳванд моддаларни олиб киришда айбламоқда\nАмерика ҳукумати Ҳондурас полициясининг 6 нафар ходимини, йирик миқдордаги наркотик моддаларни АҚШга олиб киришда кўмак берганликда гумон қилиб, сиртдан айблади. Бу ҳақда, Нью-Йорк штати жанубий округи прокуратураси сайтида расман хабар қилинган.\nШу мазмундаги мурожаат, Нью-Йоркнинг Манҳэттен тумани федерал округ судига топширилган. Ҳондурас фуқаролари "АҚШга кокаин олиб киришга тил бириктириш" ва "ўқотар қурол билан боғлиқ жиноят"ни содир этганликда айбланмоқда.\nЖанубий округ прокурори Прит Бхараранинг айтишича, полициячилар 2004 йилдан 2014 йилгача мазкур жиноятларни содир этган. Наркотик моддалар эса, Ҳондурас орқали Венесуэла ва Колумбиядан етказилган. Шундан сўнг, моддалар Гватемала чегарасига олиб келинган ва АҚШга ўтказилган. Ҳозирда полиция ходимлари қидирувга берилган.


Қaнликўлда кучли шамол туфайли кўп қаватли уйларнинг шиферлари "парвоз қилди". Жабрланганлар бор... - zarnews.uz\nКеча соат 17:30 - 18:00 лар атрофида Қaнликўл тумани "Мустақиллик кўчаси"даги кўп қаватли 6-уйнинг шиферлари қаттиқ шамол туфайли учиб тушди. Бу ҳақда kruz.uz’га шу ҳудудда яшовчи фуқаролар телефон қилиб тафсилотларни маълум қилишди.\nАҳоли вакилларининг сўзларига кўра, кўп қаватли уй тамирланаётган бўлган. Кучли шамол шиферларни учириб юборган. Ҳодиса натижасида шу ерда уйни таъмирлаётган икки нафар уста жароҳат олган ва улар касалхонага олиб кетилган.\nБундан ташқари, кучли шамол натижасида 6-уйга сим ёғочлар ҳам қулаб тушган. Икки соат давомида электр тармоғида узилиш ҳолати юзага келган.\nСўнгги маълумотларга қараганда, ҳозирда 6-уй атрофида туман ҳокимлиги ва бошқа ташкилотлар тиклаш ишлари олиб бормоқда.\nБу Қорақалпоғистондаги "шиферлар парвоз қилиши" билан боғлиқ биринчи воқеа эмас. Бунга қадар Чимбой туманида ҳам "кучли шамол" туфайли шиферлар парвоз қилганди.\nАҳоли вакилларининг айтишича, кўп қаватли уйларнинг томига ўрнатилган шиферлар шиғ этган шамолга ҳам учиб тушиш даражасида "мустаҳкам" қурилган экан.\nУшбу ҳолат ва шиферлар масаласида расмий маълумот кутамиз, дейилади хабарда.


Тошкент — Москва йўналишида автобус қатнови йўлга қўйилади – Газета.uz\n19 декабрдан эътиборан «Тошкент — Москва — Тошкент» йўналишида мунтазам автобус қатнови йўлга қўйилди. Мазкур йўналишда қатновлар Yutong автобусларида амалга оширилади.\n14 декабр 2019, 15:42 Жамият\nЎзбекистон Транспорт вазирлиги 19 декабридан эътиборан «Тошкент — Москва — Тошкент» йўналишида мунтазам автобус қатовини йўлга қўймоқда, дея хабар қилди вазирлик матбуот хизмати.\nУшбу йўналиш бўйлаб мунтазам автобус қатновлари ҳафтасига икки маротаба душанба ва пайшанба кунларига белгиланган. Автобуслар «Тошкент» автовокзалидан соат 12:00 да йўлга чиқади. «Новоясеневская» автостанциясидан эса Москва вақти билан соат 14:00 да ҳаракатланади.\nУшбу қатнов бўйича қўшимча маълумотларни «Тошкент» автовокзалининг (71) 207−87−00 ҳамда (97) 758 14 24, (99) 808 47 42, (99) 808 47 17 телефон рақамлари орқали олиш мумкин.\nБугунги кунда Россия Федерациясининг Нижний Новгород ва Қозон шаҳарларига ҳам мунтазам автобус қатновлари амалга ошириб келинмоқда.


ОАВ: Гельмут Колнинг ўғлига марҳум отаси уйига ташриф буюриш тақиқлаб қўйилди\n09:31 / 22.06.2017\nГерманиянинг собиқ канцлери Гельмут Колнинг вафоти унинг беваси Майке Коль-Рихтер ва биринчи турмушдан ўғиллари ўртасидаги ихтилофни авж олдириб юборди: полиция Колнинг тўнғич ўғли Вальтер Колга отасининг Людвигсхафендаги уйига киришига рухсат бермади. Бу ҳақда Spiegel нашри ёзмоқда.\nНашр маълумотларига кўра, Вальтер Коль отаси уйига 21 июнда кирмоқчи бўлган, у ярим соат давомида эшик қўнғироғини чалганига қарамасдан, унга ичкаридан ҳеч ким эшикни очмаган. Унинг ёнида ўғиллари ҳам бўлган. Воқеа жойига чақиртирилган полициячилар Колга отасининг уйига келиш тақиқланганини тушунтиришган.\nКоль бевасининг адвокати, Вальтер Коль уй олдида атайлаб жанжал чиқарганини айтган. Унинг Маълум қилишича, у аввалроқ Вальтер Коль билан собиқ канцлернинг ўғиллари ва набираларининг у билан 1 июлда видолашиш маросимида иштирок этишлари бўйича телефон мулоқоти ўтказиш ҳақида келишиб олган. Бироқ белгиланган вақтда Вальтер Коль кўплаб қўнғироқларга қарамай, телефонни кўтармаган. Бунинг ўрнига Вальтер эртаси куни отаси уйига огоҳлантиришсиз келиб, уй ичига кирмоқчи бўлган.\nВальтер Коль адвокат унга қўнғироқ қилмаганини айтмоқда. Унинг таъкидлашича, у отасининг беваси томонидан фитна қурбонига айланган. Вальтернинг айтишича, у отасининг ўлими ҳақида радиодан хабар топган.\nSpiegel’нинг маълумотларига кўра, собиқ канцлер билан Страсбургда видолашиш маросимида иштирок этадиган меҳмонлар рўйхатини тасдиқлаш вақтида ҳам можаро чиққан. Колнинг беваси Германия канцлери Ангела Меркель якуний сўз билан чиқмаслигини талаб қилган. Гўёки Майке Коль-Рихтер Меркелга якуний сўзни хорижий меҳмонлар, жумладан, Венгрия бош вазири Виктор Орбан айтиши кераклигини айтган.\nГельмут Коль 16 июнда 87 ёшида вафот этди. У 1982 йилдан 1998 йилгача Германия ҳукуматини бошқарган.\nГельмут Колнинг ўғиллари билан муносабатлари у Майке Рихтерга уйлангандан кейин ёмонлашган. Колнинг ўғиллари отасининг бу қарорини хушлашмаган.


Тушда соат кўрса нимани билдиради. - Туш таъбири\n07.11.2018 25.03.2019 tabiriSoNNik\nМиллерни туш таъбирида\nАёл киши тушида соатни йўқотиб қўйса – уйдаги кўнгилсизликлар, бахтсизлик омили бўлиб қолади. Агар сиз тушингизда соат ўғирласангиз – сизни ёрқин душманларингиз бор экан. Улар сизга қаршиликлар уюштираяпти. Кимгадур тушда соат табрикласангиз – сизни кўнгилсизликлар кутаяпти. Соатни товушини эшитиш – хафа қиладиган ҳабарга деб, таъбир қилинади.\nТушда қадимий соат\nТушда қўлингизда соат бўлса – сиз қилган ишингизга сизни тақдирлашади. Тушингизга катта соатлар кирса — сиз узоқ кутилган ҳабарни эшитишингиз керак экан. Синган соат тушда – ёмон жинсий алоқа деб таъбир қилинади.\nҚадимий соат тушда — сиз ўнгингизда аввал қилган хатойингиз учун жуда афсус чекасиз. Сиз қилган ишингиздан уяласиз. Осма соатни кўрсангиз – нимадур сизни вазиятингизни илдизидан ўзгартириб юборади. Қўл соати тушда – сизни ўйланингизни амалга ошириш учун сизни вақтингиз йетмаётган экан.\nТушда каламуш кўрса нимани билдиради.


ОФК сайти: Шомуродов гол урмаган ўйинда Ўзбекистон тўп кирита олмаяпти / Olamsport.com\n01 сен 17:14\nОФК сайти: Шомуродов гол урмаган ўйинда Ўзбекистон тўп кирита олмаяпти\nТеглар : Элдор ШомуродовОФКРостов\nХабарингиз бор, 5 сентябрдан Осиё жамоалари учун ЖЧ-2022 саралаш босқичининг иккинчи раунд баҳслари бошланади.\nЎзбекистон миллий терма жамоаси шу куни сафарда Фаластин меҳмони бўлади. Барча гуруҳларда қизғин кураш кечиши кутиляпти. ОФК сайти ҳам саралаш босқичи стартида бир қанча қизиқарли маълумотларни бериб бориб боришга ҳаракат қиляпти.\nБугун ташкилот расмий сайти Россия чемпионатида тинмай гол ураётган Элдор Шомуродов ҳақида қисқача тўхталиб ўтди. Сайт ходимлари "Сиз билишингиз керак бўлган статистика" сарлавҳали мақолада шундай ёзади:\n"Ростов" таркибида еттита гол урган Элдор Шомуродов бугунги кунда Осиёнинг энг кучли ҳужумларидан бири бўлиб турибди. У Ўзбекистон терма жамоасининг моҳир ўйинчиси ҳисобланади. Қизиғи шундаки, Ўзбекистон терма жамоасининг охирги 11 та ўйинидан бештасида 24 ёшли ҳужумчи 7 та гол урди. Лекин шу 11та ўйиндан бештасида Шомуродов гол урмагани учун бошқалар ҳам тўп кирита олимаяпти. Фақат июнда ўтказилган КХДР устидан қозонилган 4:0 ҳисобидаги ғалаба бундан мустасно".\nА Серия. Шомуродов ва Скамакка урган гол "Женоа"га ғалаба келтирди 0


Огоҳ бўлган, абгор бўлмас!\nБаъзи ота-оналар фарзандининг ёш бўлишига қарамай, уяли телефондан бемалол фойдалана олишини кўриб, хурсанд бўлишини айтади. Лекин уларнинг кўпи болалари телефон орқали нималар билан машғуллигини билмайди, тўғрироғи, назорат қилмайди. Болакай эса қўлида телефон, истаган, қизиққан маълумотларини ўртоқларидан кўчириб олиши ва ундан завқланиши мумкин. Шу тариқа, телефонга тушган ҳар хил бемаъни, ёшига мос бўлмаган маълумотлар ҳам боланинг онгини заҳарламоқда.\nМаълумотларга кўра, ҳозирги кунда уяли телефон орқали ҳаёсиз тасвирларни тарқатиш тез ривожланмоқда. Бу эса дунё мамлакатларини жиддий ташвишга соляпти. Қатор давлатлар жамиятда, айниқса, ёшлар орасида одоб-ахлоқ меъёрларининг бузилишига йўл қўймаслик мақсадида кескин чораларни қўллашга мажбур бўлмоқда.\nХитой ҳаёсиз маҳсулотларни тарқатишга қарши кенг қамровли кураш ҳаракатларини бошлаб юборди.\nАвстралияда эса ҳаёсиз маҳсулотларнинг тарқатилиши қатъий тақиқланиб, бу борада махсус қонун қабул қилинган.\nМактаб ўқувчиларини тармоққа улашда аппаратнинг турига қараб, белгиланган меъёрлар асосида фақат оддийларига улаш керак. Яъни, уларда камера, диктофон, флеш карта, "bluetooth" бўлмаслиги керак. Ўқувчиларга фақат кириш чиқиш қўнғироқларини қабул қилувчи ва хабар йўлловчи аппаратлардангина фойдаланишга рухсат бериш лозим.\nБугунги ҳаётни интернетсиз тасаввур қилиш қийин. Шубҳасиз, интернет давримизнинг энг буюк ихтироларидан бири. Катта-кичик, ҳар ким унинг хизматидан фойдаланиши мумкин. Бироқ гап ким қандай фойдаланишига боғлиқ. Ҳозир тўртбеш яшар бола ҳам компьютердан бемалол фойдаланиши, эртадан кечгача “автопойга” ўйнаши ёки “жангари филм иштирокчиси”га айланиши мумкин. Бир қарашда бунинг ёмон жойи йўқдек. Бироқ бу нарса одат тусига кирса, нохуш оқибатларга олиб келиши ҳеч гап эмас.\nАгар ўтган асрнинг 90-йилларида ёшларнинг энг севимли машғулотлари мусиқа тинглаш ва телекўрсатувлар кўриш бўлса, айни кунда компьютер ва интернет олдинги қизиқишларни ёш авлод ҳаётидан сиқиб чиқарди. Ҳозирги замон ёшлари қизиқиш ва севимли машғулотлари ҳақида сўз юритганида, спорт, дўстлар билан суҳбатлашиш, маънавий ва маданий ҳордиқ чиқариш билан бир қаторда компьютер технологиялари ва интернетга бўлган қизиқишларини биринчи ўринда тилга олади.\nСўнгги илмий текширувлар натижаларига кўра, бутун дунё тармоғига уланаётган ёш болаларнинг сони соат сайин ошмоқда. 2007 йил Европада ўсиб келаётган ёш авлод вакилининг учдан бир қисми онлайн тизимида бўлиши кузатилди. 2010 йил дунё тармоғида 10 миллион ёшлар “сайр қилган” бўлса, ҳозир уларнинг сони аллақачон 20 миллионга етган. Кундан кунга интернетдан фойдаланувчи оилалалар, фарзандлар сони кўпаймоқда. Бундай ёшларнинг катта қисми – 4,5 миллиондан ортиғи Буюк Британияга тўғри келади. Улар ҳар куни электрон манзилларини текширади, турли хил сайтлардан маълумот излайди ва чат орқали мулоқотда бўлади. Германияда ҳозирча 3 миллиондан ва Францияда 1,5 миллиондан ортиқ ёшлар вақтини асосан онлайн тизимида ўтказади.\nЯна бир муҳим маълумот: “Болаларни асрайлик” (Save the Children) халқаро ҳуқуқий ташкилоти ўтказган сўровномалар натижасидан маълум бўлдики, АҚШдаги 1517 яшар ўсмирларнинг 85 фоизи, Канада ёшларининг 93 фоизи мунтазам равишда интернетдан фойдаланади.\nДарҳақиқат, бугун интернетдан фойдаланувчиларнинг деярли барчаси ёшларни ташкил этади. Тадқиқотлар натижаларидан шу маълум бўлдики, ҳозир мактаб ёшидаги болалар ҳам интернетдан тобора эрта фойдаланмоқда.\nЁшларнинг интернетдан фойдаланиши ҳақида сўз юритар эканмиз, юқорида тилга олинган ҳолат – интернетдаги танишувлар, SMS, чатларга тўхталиб ўтамиз. Алоҳида таъкидлаш жоизки, бундай интернет аро ёзишувлар ёшлар ўртасида бугун кенг оммалашиб бормоқда, аста-секинлик билан чатга кирган ёшлар асосий вақтини ёзишмаларга сарфлаб, SMSларга, бу орқали интернетга муккасидан кетмоқда. Америкалик тадқиқотчиларнинг огоҳлантиришларича, SMSга бундай муккадан берилиш ўсмирлар соғлиғи, шунингдек, хулқатвори билан алоқадор бўлиши мумкин экан.\nТадқиқот ўтказилган ёшлардан 20 фоизи SMSга “ўта муккасидан кетганлар” тоифасига кириб, кунига 120 дан кўпроқ хабар жўнатар экан. Улар орасида, шунингдек, спиртли ичимликлар ичиш, тамаки чекиш, гиёҳвандлик ва шаҳвоний амалларга берилиш ҳам кўп учрар экан.\nИнтернетдаги ижтимоиий тармоқларда кунига уч соатдан кўпроқ ўтирган ўсмирлар орасида ҳам шунга ўхшаш ҳолатлар қайд этилган. Ушбу тадқиқот шундан далолат берадики, SMSга, интернет ижтимоий тармоқларига берилиб кетиш ҳолатини назардан қочириш ўсмирлар соғлиғига хавфли таъсир ўтказиши мумкин. Ана шу ҳолат SMS ё интернет ижтимоий тармоғидан ҳаддан ташқари кўп фойдаланувчиларнинг ичкилик ва тамакига кўпроқ берилиб кетиши сабабларига ҳам ойдинлик киритади.\nПешку тумани “Хўжа Пешку”\n1942 марта ўқилди\nДругие материалы в этой категории: « Номинг ўчсин, террор! (Албатта ўқинг!)


Хитойдан қайтган 771 нафар фуқаро тиббий кузатувга олинган » Muzlik.uz - O‘zbekiston yangiliklari\nЯнварь ойидан бошлаб 10 февраль кунигача Хитойда бўлиб қайтган 3447 нафар Ўзбекистон фуқароси тиббий кўрикдан ўтказилди. Бу ҳақда, Ўзбекистон Соғлиқни сақлаш вазирлиги ҳузуридаги Санитария-эпидемиологик осойишталик агентлигига таяниб, ЎзА хабар берди. Улардан 2676 нафарида касалликнинг яширин даври (14 кун) якунлангани ва тиббий кўрик давомида ҳеч қандай коронавирус инфекцияси белгилари аниқланмаганлиги боис тиббий кузатув ишлари якунланди. Бугунги кунда 771 нафар фуқаро 14 кунлик тиббий кузатувга олинди. Агентлик вирусология лабораториясида шу кунгача 812 та намуналар коронавирус инфекциясига текширилиб, уларда коронавирус инфекцияси топилмади. "Газета.uz"да реклама Агентликнинг коронавирусга қарши марказий штаби таъкидлашича, 10 февраль ҳолатига Ўзбекистонда коронавирус касаллиги қайд этилмади. Жахон соғлиқни сақлаш ташкилоти маълумотига кўра, Хитойда жами 40235 нафар, дунё бўйича 40553 нафар фуқаролар янги коронавирус инфекцияси билан касалланган бўлиб, кунлик ўсиш 8 фоизни (2987 нафар) ташкил этган. 909 нафар фуқаро ушбу касалликдан вафот этган. Касаллик Хитойдан ташқари 25та давлатда 318 нафар фуқароларда қайд этилди.


ИИВ Ўзбекистонда «тoнировка» сабабли автоҳалокат содир бўлмаганини маълум қилди\nЎзбекистонда 2020 йилнинг январь–ноябрь ойларида машина ойналари тусини ўзгартириш (тонировка) сабабли бирорта йўл транспорт ҳодисаси қайд этилмаган. Бу ҳақда АОКАда 15 декабрь куни ИИВ мутасаддилари билан ўтказилган брифингда маълум қилинди.\nҚайд этилишича, ўтган 11 ой давомида 5948 та йўл транспорт ҳодисаси содир бўлган. Бу эса 2019 йилнинг шу даврига нисбатан 1017 тага кам.\nМаълумот ўрнида, Вазирлар маҳкамасининг 547-сонли қарорига асосан транспорт воситалари ойнасининг тусини ўзгартиришга рухсат берилган. Дунё стандартлари бўйича олд ён ойналар ва олд ойнанинг тусини ўзгартириш мумкин эмас.\nШунингдек, брифингда Ички ишлар вазири ўринбосари Рустам Ҳакимов автотранспорт бошқариш ҳуқуқини берувчи миллий ҳайдовчилик гувоҳномасини олиш учун имтиҳон қабул қилишга доир талабларни кучайтириш чора тадбирлари ҳам кўрилаётганини айтиб ўтган.\nЖумладан, назарий имтиҳон олиш хоналарини масофадан кузативини онлайн режимида олиб бориш, имтиҳон жараёнини узлуксиз ёзиб бориш имкониятига эга бўлган видео кузатув ва зурурий техник воситалари билан жиҳозлаш ишлари амалга оширилмоқда.\nМавзуга доир: Ўзбекистонда «тонировка» учун тўловларни бекор қилиш таклиф қилинди\nАввалроқ Ўзбекистонда «тонировка» учун рухсатномани онлайн шаклда олиш имконияти яратилиши ва Ўзбекистонда автомобилнинг орқа ён ойнасини «тонировка» қилиш нархи арзонлаштирилгани ҳақида хабар берилганди.


Давлат қўмиталари раҳбарлигига кўрсатилган номзодлар ҳам...\n22.01.2020 18:05 0 2944\nОлий Мажлис Қонунчилик палатаси депутатлари томонидан Ўзбекистон Республикаси Вазирлар Маҳкамаси аъзолари — давлат қўмитаси раҳбарлигига кўрсатилган номзодлар маъқулландилар.\n«Юксалиш» умуммиллий ҳаракати уларнинг тўлиқ рўйхатини инфографика тарзида тақдим этди.\nЭслатиб ўтамиз, қонунчиликка кўра, Вазирлар Маҳкамаси аъзолари Қонунчилик палатаси депутатлари маъқуллаганларидан сўнг Бош вазир тақдимномасига мувофиқ Ўзбекистон Республикаси Президенти томонидан тайинланадилар.\nАввалроқ Ўзбекистон Республикаси Вазирлар Маҳкамаси аъзолари — вазирликка кўрсатилган номзодлар маъқуллангани хабар қилинганди.\nномзодлар давлат қўмитаси\nЖамият 24/12, 23:39\nХоразмда номзодликдан воз кечишга тазйиқ бўлаётгани ҳолати ўрганилмоқда\nПрезидентликка собиқ номзод Абдулҳафиз Жалолов оламдан ўтди


Самимий ва ишчанлик руҳида ўтган мулоқотларда аҳоли вакиллари мамлакатимизда барча жабҳаларда ислоҳотларни чуқурлаштириш юзасидан олиб борилаётган ишлардан мамнун эканликларини изҳор этдилар. Шу билан бирга фуқаролар томонижан турли соҳаларга оид масалалар ҳам кўтарилди. Уларнинг умумий сони 584 тани ташкил этди. Бу ўринда депутатлар ва сенаторлар кун тартибига қўйилган муаммоларни тегишли мутахассислар кўмагида атрофлича ўрганиб, жойида ҳал қилишга алоҳида эътибор берганликларини қайд этиш лозим. Айнан шу туфайли уларнинг 325 таси қисқа муддатда ўз жойида ечимини топди. Яна 249 таси эса маҳаллий давлат ҳокимияти органлари орқали мутасадди ташкилотларга юборилгандан сўнг чуқур ўрганиилиб, ҳал этиш чоралари кўрилди.\nШуҳрат Якубов – Ўзбекистон Республикаси Олий Мажлисидаги “Адолат” СДП фракцияси аъзоси:\nАввало шуни айтиш керакки, ишчи гуруҳи аъзолари ҳар бир кўтарилган муаммога – у каттами ёки кичиклигидан қатъий назар, жиддий ёндошдилар. Хусусан, иқтисодиётни ривожлантиришни олайлик. Бу тармоқнинг юксалиши кўп жиҳатдан ижтимоий соҳаларнинг ривожланишини ҳам таъминлаши барчага маъдум. Айни пайтда туманда давлат рўйхатидан ўтган тадбиркорлик субъектлари сони 2643 та. Бироқ улардан 98 таси турли сабабларга кўра ишламаётганлигини қандай тушуниш мумкин? Оилавий тадбиркорлик, касаначилик, ҳунармандчиликни ривожлантириш, фермер ва деҳқон хўжаликлари ерларидан оқилона фойдаланиш имкониятлари бисёр бўлишига қарамай, улардан кўнгилдагидай фойдаланилмаётир. Айни вақтда тадбиркорлик билан шуғулланиш истагини билдирган фуқароларнинг айримлари эса тўсиқларга дуч келмоқдалар. Буни ўтказилган ўрганиш натижалари ҳам тасдиқлаб турибди. Қисқа муддат ичида тадбиркорлик билан шуғулланишга аҳд қилган етти кишига 48 миллион 950 минг сўмлик кредит ажратиб берилишига эришилди. 15 киши эса иш билан таъминланди.\nХалқ депутатлари Поп туман кенгашининг сессиясида ана шу ва бошқа жиддий масалалар юзасидан фикр юритилди. Сўзга чиққанлар ҳали туманда тадбиркорликни рифожлантириш юзасидан жуда кўп иш қилиш лозимлигини таъкидладилар. Айниқса, банк муассасалари ўз фаолиятларини тубдан қайта қуришларига тўғри келади. Чунки улар аҳоли ўртасида етарли даражада тарғибот ишлари олиб бормаётирлар. Оқибатда фуқаролар орасида кредит олиб иш юритишга қизиққанлар озлигича қолмоқда. Буни “Агробанк” филиалига бириктирилган 7384 та хонадондан атиги 340 таси, “Халқ банки”га бириктирилган 17489 та хонадоннинг 498 таси, “Микрокредитбанк”ка бириктирилган 10285 хонадондан 286 тасига, “Қишлоққурилишбанк”ка бириктирилган 10300 та хонадондан атиги 617 таси кредит маблағи олганлиги ҳам тасдиқлаб турибди.\nХалқ депутатлари Поп туман кенгаши депутати Ойимбуви Ортиқова:\nТуманимизда парламент аъзолари ўтказган ўрганишда биз ҳам фаол қатнашдик. Биринчи навбатда ўзимиз учун кўп нарса олдик, яъни сайловчилар билан ишлаш борасидаги малакамиз ошди. Шунингдек, тўпланиб қолган қатор ижтимоий-иқтисодий муаммолардан хабардор бўлдик. Булар албатта, келгусида фаолиятимизни такомиллаштиришда муҳим омил бўлади.\nМасалан, ишчи гуруҳи аъзолари тумандаги 11 та деҳқон ва ҳайвон бозорларии фаолияти бугунги кун талабига мутлақо жавоб бермайди, деб топдилар. Хусусан, автотураргоҳлар ташкил этилмагани одамлар учун катта қийинчилик туғдирмоқда. Бозорларда пластик карточкалар учун терминаллар, шунингдек касса аппаратлари етарли эмас. Сотувчилар ва харидорлар учун яхши шарт-шароит яратилмаган. Ҳудудларда ободончилик ва кўкаламзорлаштириш ишлари олиб борилмаган.\nТуманда бандлик дастурларини бажариш ўз ҳолига ташлаб қўйилган. Халқ таълими ва тиббиёт муассасаларидаги аҳвол қониқарли эмас. Таҳлилларга кўра соғлиқни сақлаш соҳасида кадрлар етишмовчили мавжуд. Қишлоқ врачлик пунктларида умумий амалиёт шифокорлари етишмайди. Ичимлик суви таъминотини йўлга қўйишда, истеъмолчиларнинг электр энергияси ва табиий газдан бўлган йирик қарздорлигини бартараф этиш, автомобиль йўлларининг ҳолати, транспорт хизмати кўрсатиш борасида кўплаб камчиликлар борлиги таъкидланди.\nСессия муҳокама этилган масала юзасидан қабул қилган қарорда парламент аъзолари аҳоли билан мулоқотларда аниқлаган нуқсон ва камчиликларни бартараф этиш юзасидан зарур чора-тадбирлар белгиланди.


дезинфекция - xabar.uz\nСмартфон дезинфекцияланмаса COVID-19 қўлга ўтади.\nТадқиқотчилар томонидан яратилган модель одам терисида патогенларни хавфсиз клиник синовдан ўтказиш имконини беради.\nМолия вазирлиги Инқирозга қарши курашиш жамғармасининг 19 сентябрь ҳолатига даромад ва харажатларини эълон қилди.\nШунингдек, у коронавирус буюмларнинг юзасида қанча вақтгача сақланишини эслатиб қўйди.\nКуни кеча 50 дан зиёд шахсий таркиб ҳамда қатор махсус техника жалб этилган ҳолда туман бўйлаб кенг қамровли дезинфекция ишлари ўтказилди.\nМутахассис коронавирусга қарши бундай мосламанинг самараси ҳақидаги саволга жавоб берди.\nОлим бассейнда коронавирусдан сақланиш бўйича тавсияларини берди\nБассейндан чиққандан сўнг одам вирус зарралари ёпишиб қолган юзаларни ушлаши мумкин.\nЖаҳон соғлиқни сақлаш ташкилоти коронавирусдан ҳимоялашнинг энг оммалашган усулларидан бирини танқид қилди.\nБироқ, расмийларнинг қайд этишича, бу карантин чораси эмас, шунчаки «навбатдан ташқари таътил». Яъни ушбу қарор профилактика мақсадида қабул қилинган: бу вақт ичида барча мактаблар, болалар боғчалари ва мактаблар дезинфекция қилинади.\nҲар қандай касаллик каби коронавирус ҳам бутун аъзоларимизга юклама беради.


Камолиддин Беҳзод номидаги Миллий рассомлик ва дизайн институти Илмий-тадқиқотлар, инновациялар ва илмий педагогик кадрлар тайёрлаш сектори мудири Умархаджаева Маъмура Каримбаевна ва Магистратура бўлими бошлиғи Расульмухамедова Санобар Абдуджамиловналар2019 йил 9 декабрь куниВ.И.Суриков номидаги Москва Бадиий академик давлат институтига хизмат сафари билан ташриф буюришди. – Kamoliddin Behzod nomidagi Milliy rassomlik va dizayn instituti\nВ.И.Суриков номидаги Москва Бадиий академик давлат институтига Ўқув ва халқаро фуқаролар билан ишлаш бўлими бошлиғи Гусева Елена Александровна томонидан кутиб олиниб, институт ўқув ва илмий фаолият билан батафсил таништирилди.\nТашриф жараёнида Аспирантура бўлими бошлиғи Крюкова Юля Николаевна, Россия рассомлик академияси аъзоси, Санъатшунослик факультети декани, Санъатшунослик номзоди, доцент Арустамова Ирина Левановна билан учрашув ташкил этилди. Учрашув давомида мазкур институтда аспирантура ва магистратура бўйича йўлга қўйилган жараён юзасидан маълумотлар билан батафсил танишилди.\nШу билан бирга институт Ўқув ва тарбиявий ишлар проректори Зенкова\nСветлана Анатольевна, Рангтасвир факультети декани Россия Федерациясида Хизмат кўрсатган рассом, профессор Слатинский Виктор Николаевич билан давра суҳбати олиб борилди.\nШунингдек, ҳайкалтарошлик факультети, ҳамда факультетда мавжуд ҳайкалтарошик ва композиция кафедраси ва устахоналар билан таништирилди. Россияда хизмат кўрсатган рассом, Россия рассомлар уюшмаси аъзоси, ҳайкалтарош, ҳайкалтарошлик факультети декани Галим Долмогомбетов устахонасига ташриф уюштирилди.


Ишчилар сони ҳисоботда кам, амалда кўп бундан ким ютади? - Халқ сўзи\n16:27 21 Февраль 2019 Жамият\nХуфёна иқтисодиётни олдини олиш, нақд пуллар айланмасини белгиланган тартибда банклар орқали амалга оширишга эришиш Давлат солиқ идораларига катта масъулият юклайди. Шу мақсадда Қашқадарё вилояти Давлат солиқ бошқармаси томонидан тадбиркорлик субъектларининг тўғри фаолият юритишини таъминлаш мақсадида хронометраж кўздан кечириш тадбирлари ўтказиб келинмоқда. Бу борада қилинган ишлар ҳақида вилоят давлат солиқ бошқармаси Жамоатчилик билан алоқалар ва ҳуқуқий ахборот шўъбаси қуйидагиларни маълум қилди.\nШаҳрисабз шаҳридаги “Олчазор Азия” акционерлик жамияти ҳудудида хронометраж кўздан кечириш тадбири ўтказилганда, 81 нафар фуқаролар давлат рўйхатидан ўтмасдан ноқонуний фаолият олиб бораётгани аниқланди. Шунингдек, “Сангиохир” кўчасида истиқомат қилувчи фуқаро Р.Хуррамов “Оқсарой” кўчасидаги дўконида альюминий профиллардан эшик ва дераза ромлари ясаб, аҳолига пуллик хизмат кўрсатиб келган. У тадбиркорлик фаолиятидан мўмай даромад топаётган бўлишига қарамай, давлат рўйхатидан ўтишни ҳаёлига ҳам келтирмади. Бундай ҳолат шаҳарнинг “Низомий” кўчасида фаолият юритаётган А.Шахриёровда ҳам аниқланди. Сохта тадбиркорларга нисбатан маъмурий ҳуқуқбузарлик тўғрисидаги баённома расмийлаштирилди. “Уддабуронлар”дан жами 1 миллион 700 минг сўмлик жиҳозлаш машинаси ва альюминий профиллари далилий ашё сифатида олиб қўйилди.\nБундан ташқари, “Рашидов Аслиддин Бахтиёрович” оилавий корхонасига қарашли умумий овқатланиш шаҳобчасида хронометраж ўтказилганда, нақд пулдаги савдо 1 миллион 995 минг 400 сўмни ташкил этди. Хронометраж ўтказилган кундан бир кун олдин эса тадбиркор бир юз 44 минг сўм нақд пулни назорат касса машинасига кирим қилган. Кўриниб турибдики, тадбиркор нақд пулдаги савдонинг ўндан бирини ҳам НКМга кирим қилмасдан, товар айланмасини яшириб келган. Бундан ташқари солиқ инспекциясига берган ҳисоботида ишчилар сонини 14 нафар кўрсатган бўлса, ҳақиқатда 24 нафар ишчи фаолият юритаётгани маълум бўлди.\n“Янги Садо” хусусий корхонасига қарашли ошхонада бир кунда 1 миллион 968 минг сўм нақд пулда савдо амалга оширилди. Хронометраж кунидан бир кун олдинги тушум эса 300 минг сўмни ташкил этганлиги қайд этилган. Нақд пулдаги тушум ўтган кунга нисбатан 6.5 баравар ёки 1 миллион 668 минг сўмга ошмоқда. Ҳисоботида ишчилар сонини 10 нафар кўрсатган бўлса, аслида 14 нафар киши ишлаётгани аниқланди.\n“Джураев Шерали Сайфуллаевич” оилавий корхонасига тегишли ошхонада бир кунда 2 миллион 615 минг сўм нақд пулда савдони амалга оширди. Бир кун олдин эса бор-йўғи 190 минг сўмнигина давлатга топширган. Ишчилари сони ўз ҳисоботида 5 нафар кўрсатган бўлса, 11 киши ишлаётгани маълум бўлди.\n“Абдуллаев Жасур Вайдалиевич” хусусий корхонасига қарашли умумий овқатланиш шаҳобчаси хронометраж кунида 5 миллион 105 минг сўм нақд пулдаги савдони амалга оширган бўлса, бир кун олдин 500 минг сўмни НКМга кирим қилган. Ҳақиқатда ишлаётган ходимлар сони 24 нафар бўлса, улар сонини ўз ҳисоботида 7 нафарга камайтириб кўрсатган.


Марказий Осиё мамлакатларидаги оилавий зўравонлик муаммолари: қонунлар қандай ишлаяпти? - UzAnalytics\nСурат манбаси: inosmi.ru\nМуаллиф: Севара Ҳамидова, мустақил тадқиқотчи\nМарказий Осиёда оилавий зўравонлик кенг тарқалган ҳол ва кўп йиллик илдизга эга бўлиб, аксарият ҳолларда минтақадаги жамиятнинг патриархал турмуш тарзи мероси ҳисобланади. Кўпинча аёллар билан болалар, камдан-кам ҳолларда эркаклар ундан жабр кўради. “БМТ-аёллар” (БМТнинг махсус тузилмаси) келтирган статистика маълумотига кўра, Қирғиз Республикасида 30 фоиз, Қозоғистонда эса 20 фоиз аёллар аксарият ҳолларда умр йўлдоши зўравонлигига дуч келган. Ўзбекистонда жорий йилнинг дастлабки уч ойида мамлакат Хотин-қизлар қўмитасининг 1146 – ишонч телефонига 430 нафар аёл мурожаат қилди. Уларнинг деярли ярми (207 нафари) умр йўлдоши зўравонлигидан жабр кўрган.\nАёллар ҳар йили турли кўринишдаги руҳий ва жисмоний таъсирга дучор бўлмоқда. Марказий Осиё минтақасида гендер тенглик аҳамиятини ошириш, аёлларнинг имкониятларини кенгайтириш, қонунларни ҳамда ҳуқуқий, қонунни муҳофаза қилиш ва ижтимоий хизматлардан фойдаланишни йўлга қўйишни такомиллаштириш, ижтимоий меъёрлар ва ролларни ўзгартиришга даъват этувчи каби турли ташаббуслар илгари сурилди.\nОиладаги зўравонликни олдини олиш ва унга қарши кураш бўйича ижтимоий қонунлар (ҳуқуқий ҳужжатлар) минтақада Туркманистондан бошқа барча мамлакатларда: Тожикистонда 2012 йилда, Қозоғистонда 2009 – 2010 йилларда, Қирғизистонда 2003 йилда (янги қонун 2017 йилда қабул қилинган), Ўзбекистонда эса 2018 – 2019 йилларга келиб қабул қилинган.\nОиладаги зўравонликка қарши минтақа мамлакатлари қонунларининг қисқача баёни\nТуркманистондаги гендер сиёсати, жумладан, номусга тегиш, одам (эркаклар ва аёлларни) савдосидан ҳимоя қилиш 2015 йилда қабул қилинган “Эркак ва аёлларнинг тенг ҳуқуқи ва тенг имкониятларини таъминлашнинг давлат кафолатлари тўғрисида”ги қонуни доирасида белгилаб берилган. Бундан ташқари, ушбу қонунда аёлларни камситувчи, уларнинг ролини пасайтирувчи ғоя ва маълумотларни тарқатиш тақиқланади, унда яна аёлларнинг ҳуқуқини ҳимоя қилиш бўйича жиноий ва маъмурий чоралар кўзда тутилган.\nТожикистонда “Оиладаги зўравонликнинг олдини олиш тўғрисида”ги қонун 2012 йилда қабул қилинганига қарамай, ҳар икки аёлнинг бири оилада зўравонликдан жабр кўради. Мамлакатда оиладаги зўравонликнинг олдини олишга тўсқинлик қилаётган асосий муаммолардан бири аёлларнинг ўз ҳуқуқини билмаслиги, шунингдек, дўппослаш, руҳим босим, номусга тегиш ҳамда зўравонлик каби ҳатти-ҳарактларнинг қонунга хилофлиги ва уларнинг қонун йўли билан жазоланиши билмаслигидир. Бундан ташқари, кўпчилик қонунлар ҳақида маълумотга эга бўлган тақдирда ҳам ижтимоий қоралаш ва ғийбатлардан чўчиб, давлат идораларига ёрдам сўраб мурожаат қилишдан қўрқади. Тожикистон ҳуқуқшунос аёллари уюшмаси раҳбари Ҳамида Қаноабнинг фикрича, қонун доирасида медиация – воситачилик яхши натижаларни кўрсатмоқда. 40 фоиз ҳолатда ажрашиш, мулкни бўлиш масалалари медиация орқали ҳал этилмоқда, зўравонликнинг олдини олишга эришилмоқда.\nҚирғизистонда “Оиладаги зўравонликдан қўриқлаш ва ҳимоя қилиш тўғрисида”ги қонун 2017 йили қабул қилинган. Қонун шуниси билан эътиборлики, унда давлат идоралари ва адвокатура билан бир қаторда оммавий ахборот воситалари ҳам ҳимоя ва қўриқлаш субъекти сифатида қайд этилган. Мамлакатда 2003 йилдан эътиборан оиладаги зўравонлик жабрдийдаларига қўриқлаш ордери бериш тартиби амал қилади, бироқ бундай ордерни олиш тартиб жуда мураккаблигича қолмоқда. Kloop.kg вебсайти хабарига кўра, милиция анча йиллардан бери оиладаги зўравонлик билан боғлиқ ишларни бажаришга рағбат кўрсатмайди, айни сабабга кўра, шу пайтгача ордер олиш заруриятини унчалик ҳам ёқламайди. 2008, 2016 ва 2018 йиллардаги ордерларни бериш сони ошгани, асосан, фуқаролик жамияти босими ҳамда гендер масалаларига сезгирлик бўйича участка нозирлари ва милиция ходимлари учун ўтказилган тренингларга боғлиқ. 2016 йилда яна милиция фаолиятини баҳолашнинг янги мезонлари жорий этилгани берилган ордерлар сонига таъсир кўрсатди, яъни ўша мезонларга алоҳида банд қилиб, берилган қўриқлаш ордерлари миқдори ҳам киритилган эди.\nҚирғизистонда ишлаб турган 16 та тазйиқ ва зўравонлик қурбонларига ёрдам кўрсатиш бўйича марказнинг Марказий Осиёнинг бошқа мамлакатларида бўлгани каби молиялаш билан боғлиқ катта муаммоси бор. Ҳар йили ажратилаётган маблағнинг асосий қисми зўравонлик учун айбдор кишиларнинг ахлоқини тузатиш ва ишонч телефонини ишини юритишга сарфланади.\n− Муаммолар яна шундаки, бундай ордерлар фақат уч кунга берилади, жабрдийда ариза бергандан сўнг бир ойгача чўзилиши мумкин, лекин уни олиш жуда қийин, − дейди БМТ Тараққиёт дастурининг Қирғизистондаги гендер масалалари бўйича эксперти Умутай Даулетова. – Шунча вақтдан бери фақат бир ҳолат бўйича суд орқали зўравонни хонадондан чиқариб юбориш ва жабрджийдага қўриқлаш ордери беришга эришдик. Бошқа ҳолатларда эса айнан жабрдийда уйдан чиқиб кетишга мажбур. Қонунга киритилган янги ўзгаришларга кўра, зўравонликнинг кўплаб турлари “ножўя иш” деб қайта таснифланди ва бу ҳуқуқни муҳофаза қилиш ташкилотлари ва адвокатлар ишини ўта мураккаблаштиради.\n2017 йилдан бошлаб Қозоғистонда олдин кўрилган жиноий чоралар самара бермагани учун оиладаги зўравонлик жиноят деб ҳисобланмайдиган бўлди. Бироқ ушбу ножўя иш биринчи марта содир этилганда, маъмурий жарима тўлаш тартиби жорий этилди, иккинчи марта рўй берганда, қоидабузар 15 кунга ҳибсга олинади, кейинги ҳолатларда иш судга оширилади. Олдинлари дўппослаганлик учун йирик жарималар солинар эди, аммо қоидабузарни ҳибсга олишнинг иложи йўқ эди.\n2018 йилга қадар Ўзбекистонда ушбу соҳага оид алоҳида қабул қилинган қонуний ҳужжатлар йўқ эди. Бироқ бу билан, амалдаги қонунчилик бунақа зўравонликнинг олдини олмаган ёки фуқароларни бундай жиноий хатти-ҳаракатлардан ҳимоя қилмаган, деб бўлмайди. Буларнинг барчаси амалдаги жиноий, маъмурий кодекслар ва бошқа ҳуқуқий ҳужжатлар билан тартибга солиниб келган.\n2018 йилда оммавий ахборот воситалари ва ижтимоий тармоқларда оиладаги ва маиший зўравонлик билан боғлиқ турли ҳолатлар кенг муҳокама қилина бошлагач, махсус ижтимоий ҳуқуқий ҳужжатлар қабул қилиниши зарурлиги ҳақида гап очилди. ОАВ хабарларида иккала жинсга ҳам мансуб умр йўлдошлари ва болалар ўлими, уларни ўзини ўлдиришгача олиб бориш ва бошқа ҳолатлар ёритилди. Бундай жиноятлар хусусидаги статистика маълумотлари эълон қилинмайди, бироқ Ўзбекистон хотин-қизлар қўмитаси бунақа ўз жонига қасд қилиш ҳолатларининг 45 фоиз сабабини асаб тизимининг бузилиши, 14 фоизга яқини сабабини эса оилавий можаролардан содир бўлишини статистика маълумотларига асосланиб қайд этади. 2018 йилда эълон қилинган “Оиладаги зўравонликнинг олдини олиш тўғрисида”ги қонунга жиноятларнинг олдини олиш чоралари, маърифий ишларни олиб боришда давлат муасасалари иштироки ва ролига оид талаблар, оиладаги зўравонлик жабрдийдаларига қўриқлаш ордерлари бериш ҳақидаги низом киритилган. Бундан ташқари, Ўзбекистон хотин-қизлар қўмитасига ушбу қонун ижросини назорат қилиш (watchdog’лик), шу билан бирга оиладаги зўравонликнинг олдини олиш мақсадида аёллар ўртасида маънавий ва ахлоқий оила қадриятларини мустаҳкамлаш, намунали оилавий муносабатлар, фарзандлар тарбиясини оммалаштириш, фуқаролар, асосан, аёллар билан кенг қамровли иш олиб бориш каби вазифалари юклатилган. Бошқача айтганда, Ўзбекистон хотин-қизлар қўмитасига ушбу қонунни амалга ошириш, шунингдек, унинг ижроси устидан жамоатчилик назорати ўрнатиш бўйича муҳим топшириқлар берилган.\nҚонунда назарда тутилган қўриқлаш ордери 15 кунга берилади, кейинчалик жабрдийданинг аризасига кўра, 30 кунгача узайтирилиши мумкин.\nУмуман олганда, ҳозирча жабрдийдага нисбатан умр йўлдоши ёки яқин қариндошлари жисмоний, жинсий ва руҳий зўравонлик қилишига оид статистика маълумотлари йўқ. Қонунни мониторинг қилиш ҳамда ушбу ишга ҳуқуқни ҳимоя қилувчи ёки бошқа watchdog ташкилотларни, қолаверса, тадқиқот муассасаларини жалб этиш механизмини қиёмига етказиш бугунки кундаги долзарб масаладир.\nСўнгги йилларда Ўзбекистонда гендер бўйича қонунчилик ҳужжатлари ишлаб чиқиш ва уларни маромига етказиш бўйича фаол иш олиб борилмоқда. Энг ёрқин намуналар сифатида ўтган ҳафтада қабул қилинган “Эркаклар ва аёллар учун тенг ҳуқуқ ва имкониятлар кафолатлари тўғрисида”ги ҳамда “Аёлларни тазйиқ ва зўравонликдан ҳимоя қилиш тўғрисида”ги қонунлар қабул қилинганини келтириш мумкин. Сўнгги қонун аёлларни оилада ҳам, иш жойларида ҳам тазйиқ ва зўравонликдан ҳимоя қилишга қаратилган. Унда яна қўриқлаш ордерлари бериш, тазйиқ ва зўравонлик қурбонларига ёрдам кўрсатиш бўйича бошпаналар ва махсус марказлар ташкил этиш назарда тутилган. Аммо айбдор қонунбузарни қандай жазолашга батафсил тўхталинмаган, фақат у билан масъул идоралар вакиллари суҳбат ўтказиши қайд этилган. Яна бир диққат қилиш керак бўлган жиҳат шуки, эркаклар билан аёлларнинг ҳуқуқи мутлақ тенглигига қарамай, амалдаги қонунлар эркакларни тазйиқ ва зўравонликдан ҳимоя қилмайди, тазйиқ ва зўравонлик қурбонларига ёрдам кўрсатиш бўйича бошпаналар ва махсус марказлар орқали ёрдам олиш имкониятини бермайди. Бошқача айтганда, эркаклар оиладаги зўравонлик ва тазйиқдан ҳимояланмаган.\nТазйиқ ва зўравонлик қурбонларига ёрдам кўрсатиш бўйича махсус марказлар қандай фаолият юритмоқда?\nИжтимоий соҳа ходими ва арт-терепевт Динара Азимованинг айтишича, тазйиқ ва зўравонлик қурбонларига ёрдам кўрсатиш бўйича махсус марказлар нодавлат нотижорат ташкилоти (ННТ) мақомига эга, ушбу ташкилотлар ходимлари (асосан, психотрепевтлар) эса кўпинча ННТни бошқариш стратегияси бўйича тажриба ва билимга эга эмас. Улар донорлар ёрдамида фандрайзинг – маблағ йиғиш, хайрия сингари имкониятлардан фойдаланишни билмайди, турли чет эл дастурлари орқали ходимларининг малакасини ошириш имкониятидан маҳрум. Моҳиятан, тазйиқ ва зўравонлик қурбонларига ёрдам кўрсатиш бўйича махсус марказлар айни дамда аёлларнинг тегишли органлар – ҳуқуқни муҳофаза қилувчи идоралар ёки Хотин-қизлар қўмитасига мурожаат қилишида воситачи вазифасини ўтайди.\nАзимованинг фикрича, бундай марказларга стратегик кўрим етишмайди: ҳар бир мутахассиснинг ўз ўрни бўлиши керак. Ишонч телефони орқали мурожаатлар билан психологлар ишлаши, юристлар ва оилавий масалалар бўйича медиация мутахассисларини жалб этиш лозим. Медиация орқали ёрдам бериш, оилавий можароларни бартараф этиш учун асос яратилиши мумкин, лекин бунинг учун ушбу соҳада маълумотга эга тажрибали мутахассислар керак. Мамлакатда ижтимоий соҳада ишлаш бўйича мутахассислар тайёрлайдиган фақат битта факултет мавжудлиги, меҳнат бозорида ушбу мутахассисликка талаб пастлиги оқибатида “урф бўлган” янги амалиётлар бўйича ҳафталик курслар ёки вебинарларда ўқиган ҳар бир кишига маълумотли мутахассис сифатида қаралмоқда.\nХулоса сифатида шуни айтиш мумкинки, оиладаги зўравонликка қарши кураш бўйича қонунлар ва ҳуқуқий ҳужжатларни бундан буён ҳам ҳаётга самарали татбиқ қилиш учун айни пайтда Ўзбекистонда ҳам, умуман олганда, минтақада ҳам тегишли тадқиқотлар етишмайди. Бундан ташқари, Ўзбекистондаги тазйиқ ва зўравонлик қурбонларига ёрдам кўрсатиш бўйича махсус марказлар воситачилар сифатида эмас, мустақил ташкилотлар сифатида ривожланиши зарур. Бунинг учун эса ижтимоий реклама ва краудфандинг имкониятлари, жамоатчиликнинг хайрия мақсадларида қўллаб-қувватлаши йўқ. Фикримизча, ички ишлар идоралари орасида гендер масалаларига сезгир муносабатда бўлиш бўйича иш олиб бориш (ташкил этиш) ва ижтимоий меъёрларни ўзгартириш зарур. Бунинг учун уларга фуқаролик жамияти кўмак кўрсатиши ва қўллаб-қувватлаши лозим.\n Арт-терапия (ингл. art — «санъат» + терапия) – психотрепиядаги йўналиш бўлиб, даволаш учун санъат ва ижод намуналаридан фойдаланишни англатади.\n Кўрим (ингл. vision) – атроф муҳитни ёки воқеа-ҳодисаларни қайсидир тарзда кўриш ва баҳолаш.\n Вебинар (ингл. webinar) – интернет-семинар.\n Краудфандинг (ингл. crowdfunding) – жамоатчиликдан ижтимоий мақсадлар учун маблағ йиғиш.


Савдо-сотиқ: “Нажш” қилмаслик\nBy Шайх Саидаҳмад Нуриддин on 01/18/2018 САВДО-СОТИҚ ФИҚҲ\n(2) “Нажш” қилмаслик\nИбн Умар розияллоҳу анҳумодан ривоят қилинади: «Пайғамбар соллаллоҳу алайҳи ва саллам нажшдан қайтардилар».\nАрабча нажш сўзининг асл луғавий маъноси «бирон нарсани ўрнидан қўзғатиш» демакдир. Бу ўринда нажшдан мақсад бир инсон одамлар эътиборини жалб қилиш ва уларни қизиқтириш учун ўзи сотиб олишни истамаган товар-маҳсулот нархини оширишидир.\nИмом Шофеий роҳимаҳуллоҳ айтади: «Нажш дегани бир киши сотувга қўйилган товар олдига келиб, гарчи уни сотиб олиш нияти бўлмаса ҳам харидорларни қизиқтириш учун баланд нарх айтиши, натижада харидорлар унинг гапига учиб одатда айтадиган нархларидан кўра баландроқ нарх айтишларидир».\nМасалан, бир киши автоулов сотяпти, харидорлар унинг нархи хусусида савдолашяптилар. Шунда автоулов сотиб олиш нияти бўлмаган бир киши келиб, автоуловга катта нарх айтади. Буни эшитган бошқалар автоулов чиндан ҳам бу нархга арзир экан деб ўйлаб қолишади. Бу одамнинг иши шариатда нажш дейилади.\nИбн Баттол роҳимаҳуллоҳ айтади: «Уламолар нажш қилган киши осий-гуноҳкор бўлишига ижмо қилишган».\nНажш қилган киши бу ишини сотувчи билан келишмаган ҳолда ўзича қиладими ёки у билан келишган ҳолда қиладими, барибир гуноҳкор бўлади. Агар сотувчи билан келишган ҳолда қилса, унда сотувчи ҳам гуноҳкор бўлади.\nНажш аралашган савдонинг ҳукми:\nУламолар нажш аралашган савдонинг ҳукми хусусида турлича фикр билдирганлар:\nЗоҳирийларнинг фикри ва имом Моликдан нақл қилинган бир ривоятга кўра, бундай савдо ботил саналади.\nҲанбалийлар наздидаги машҳур фикрга кўра, агар сотувчи билан келишилган ҳолда нажш қилинган бўлсагина савдо ботилдир.\nМоликий мазҳабига оид машҳур фикрга, шунингдек, шофеийлардаги бир фикрга кўра, бу тариқа амалга оширилган савдода харидорга савдони бузиш ҳуқуқи собит бўлади.\nШофеий мазҳабидаги мўътабар фикрга, шунингдек, ҳанафий мазҳаби фикрига кўра, нажш қилган кимса гуноҳкор бўлса-да, бундай савдо дуруст бўлаверади.\nБу борадаги рожиҳ фикр учинчи фикрдир. Бу фикрни Ибн Таймия роҳимаҳуллоҳ рожиҳ деб билган. Чунки Аллоҳнинг ҳаққига эмас, балки одамларнинг ҳаққига риоя қилиш учун нажш қилишдан қайтарилган. Бинобарин, харидор хоҳласа савдони бузади, хоҳласа савдога рози бўлади.\nАйрим уламоларнинг фикрича, нажш қилган киши товарнинг ҳақиқий нархидан ортиқча нарх айтсагина қилган иши ҳаром саналади. Аммо инсон сотувчи товарини бозордаги нархидан паст нархда сотаётганини кўриб, чинакам нархига етказиш учун нажш қилган бўлса, гуноҳкор бўлмайди. Чунки мазкур ҳолатда унинг бу иши насиҳат қабилидан бўлади. Бироқ бу фикрга Ибн Ҳажар роҳимаҳуллоҳ эътироз билдириб шундай дейди:\n«Бу фикр тўғри эмас. Зеро, насиҳат қилиш учун ўзи сотиб олмайдиган нарсасини сотиб оладиган қилиб кўрсатиши шарт эмас. Насиҳат қилишни истаган кимса сотувчига сотаётган товарининг қиймати айтаётганидан кўпроқлигини билдириб қўйиши кифоя. Шундан сўнг сотувчининг ўзи истаган нархни ихтиёр қилади. Қолаверса, то сотувчининг ўзи маслаҳат сўрамагунча, унга буни билдириб қўйиши ҳам шарт эмас. Зеро, ҳадисда «Одамларни ўз ҳолларига қўйинглар; Аллоҳ бирларини бошқаларидан ризқлантираверсин. Қачон биронтангиз биродаридан насиҳат сўраса, насиҳат қилсин», дейилади. Валлоҳу аълам».\n Бухорий (2142), Муслим (1516), Насоий (7/258), Ибн Можа (2173) ривояти.\n Қаранг: «Мажмуул фатово» (29/384-385).\n Қаранг: «Фатҳул Борий» (4/355).\n Қаранг: «Мажмуул фатово» (29/282-284).\n Муслим (1522), Аҳмад (3/418), Байҳақий (5/347), Ибн Ҳиббон (4960) ривояти.\n «Фатҳул Борий» (4/356).\nAvvalgi maqolaТавҳид ақидаси: Борлиқнинг Аллоҳга итоат ва таслим билан бўйсуниши\nKeyingi maqola Савол-жавоб: “Беҳаё филм кўриш зино ҳисобланадими?” (Шайх Содиқ Самарқандий)


«Ата-Журт»нинг Бишкекдаги «минглар» митинги қолдирилди | ҚИРҒИЗИСТОН ЯНГИЛИКЛАРИ\n«Ата-Журт»нинг Бишкекдаги «минглар» митинги қолдирилди\n14 март кунига ваъда қилинган «Ата-Журт» партияси митинги номаълум муддатга қолдирилди. Бироқ мухолафатдаги партия улар лидерларига айблов ҳукми ўқилса кўнг кўламдаги митинг ўтказишини ваъда қилди.\n«Ата-Журт» партияси лидери Қамчибек Ташиев укаси Шайирбек Ташиев 14 март кунига белгиланган митинг қолдирилганини Kloop.kgга тасдиқлади.\n«Бишкекка бормаймиз. Суд ҳукмини кутамиз. 14 март куни қўйиб юборишса, митинг ўтказмаймиз. Агар айблов ҳукми ўқилса, митинг бўлади», — деди у.\nШу каби маълумотни «Ата-Журт» партияси матбуот котиби Нургази Анаркулов ҳам билдирди.\nУнинг сўзларига кўра, “Қирғизистоннинг сиёсий арбоблари” партия митингидан фойдаланиб, амалдаги ҳокимиятни босиб олишга ҳаракат қилаётганлари учун, партия митинг ўтказмасликка қарор қилган.\n«Қайси бир ерда митингни бошқа нарсага айлантириш мақсадида провокация учун одамлар тайёрланаётгани ҳақидаги маълумот бизга келиб тушди», — деди Анаркулов.\nАввалги мақолаБишкек мэри истеъфоси бўйича овоз бериш уч ойга қолдирилди\nНавбатдаги мақолаИИМ митинг пайтида шахмат ўйнаган милиционарлар ҳаракатини текширади


"Beshariq" paxta tozalash korhonasi\nЎзбекистонда 4,1 магнитудали ер силкиниши қайд этилди\nЎзбекистонда 5 февраль куни 4,1 магнитудали ер силкиниши қайд этилди. Бу ҳақда Ўзбекистон Сейсмопрогнозтик республика мониторинг маркази мутахассислари KUN.UZ’га маълум қилишди. Уларнинг сўзларига кўра, зилзила Тошкент вақти билан соат 6:56да қайд этилган. Ер силкиниши ўчоғи ўн километрлик ер тубида жойлашган бўлиб, Тошкент шаҳридан 70 километр шимоли-шарқда юз берган. Зилзиланинг сезиларлилик […]\nПрезидент Шавкат Мирзиёев Қашқадарё вилоятида қишлоқ хўжалиги тармоқларини ривожлантириш лойиҳалари билан танишди\nЎзбекистон Президенти Шавкат Мирзиёев Қарши туманидаги “Бахт” кўп тармоқли фермер хўжалигига ташриф буюрди. Мазкур фермер хўжалиги чорвачилик, паррандачилик, туячилик, йилқичилик, қуёнчиликка ихтисослашган. 4 гектарда интенсив боғ, 1 гектар майдонда иссиқхона ташкил этилган. Давлатимиз раҳбари фермер хўжалигида қўшимча тармоқларни ишга тушириш ҳисобига янги иш ўринларини янада кўпайтириш бўйича тавсиялар берди. Шу ерда вилоятда озиқ-овқат маҳсулотлари ишлаб […]\nЎзбекистон Республикаси Президентининг фармони 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси (кейинги ўринларда Ҳаракатлар стратегияси деб юритилади) ўрта муддатли истиқболда давлат сиёсатининг устувор йўналишларини белгилаб берган энг муҳим дастурий ҳужжат ҳисобланади. 2017 йилда Ҳаракатлар стратегиясини амалга оширишда алоҳида эътибор “Инсон манфаатлари – ҳамма нарсадан устун” деган тамойил ва “Халқ давлат идораларига эмас, давлат идоралари […]\nЎзбекистон Республикаси президенти Шавкат Мирзиёевнинг қизи Шаҳноза Мирзиёева янги ташкил этилган Мактабгача таълим вазирлиги тизимида иш фаолиятини бошлади. Бу ҳақда вазирлик расмиий сайтида хабар берилган. Маълум қилинишича, Шаҳноза Шавкатовна вазирлик тизимида Мактабгача таълим муассасалари фаолиятини ташкил этиш бошқармаси бошлиғи ўринбосари сифатида ишламоқда. Фото: Скриншот Бундан аввал, Ўзбекистон Республикаси Президенти Шавкат Мирзиёев раислигида 19 декабрь куни ўтказилган […]\nАзиз ва муҳтарам ватандошлар! Қадрли дўстлар! Жонажон Ватанимизга Янги – 2018 йил кириб келмоқда. Сиз азизларни, мўътабар нуронийлар, меҳрибон опа-сингилларимизни, азму шижоатли ёшларимизни, кўп миллатли бутун халқимизни ушбу қутлуғ айём билан самимий табриклайман. Барчангизга сиҳат-саломатлик, тинчлик-хотиржамлик, бахту саодат ва фаровонлик тилайман. Минг шукрки, турли муаммо ва қийинчиликларга қарамасдан, 2017 йил мамлакатимиз учун тинч, ҳар томонлама […]


COVID-19: Ўзбекистонда ўтган бир сутка давомида 302 киши коронавирусга чалинган\nТОШКЕНТ, 16 май. /«Дунё» АА/. Ўзбекистонда ўтган бир сутка давомида 302 киши коронавирусга чалинди. Пандемия бошланганидан буён мамлакатимизда ушбу касаллик билан оғриганлар сони 96 минг 670 нафарни ташкил қилмоқда, деб хабар бермоқда «Дунё» АА мухбири.\nСоғлиқни сақлаш вазирлиги маълумотига кўра, мамлакатимизнинг барча ҳудудларида янги беморлар аниқланган. Уларнинг аксарияти пойтахт Тошкентда (131), Самарқанд (73) ва Тошкент (38) вилоятларида рўйхатга олинган.\nШунингдек, кеча юртимиз бўйлаб 280 нафар бемор ушбу дарддан бутунлай соғайди. Коронавирусдан тузалганларнинг умумий сони 92 минг 111 нафарга етди.\nАйни пайтда юртимиз шифохоналарида коронавирус инфекцияси билан оғриган 3 минг 891 нафар беморга даъво чоралари кўрилмоқда.\nТожикистон ташқи ишлар вазири: Сурия ҳук...\nТожикистон ташқи ишлар вазири Сирожиддин Муҳриддин матбуот анжуманида «СOVID-19 билан боғл...\nЎзбекистонда коронавирус инфекциясидан ф...\nПойтахтимиздаги Эпидемиология, микробиология ва юқумли касалликлари илмий-текшириш институ...


Қуёш нури кимларни зарарлайди? - Zamin.uz\nҚуёш нури кимларни зарарлайди?\nХасталикнинг олдини олиш ва муаммони бартараф этиш учун бир нечта оддий профилактик қоидаларга риоя этиш талаб этилади.\nҚуёшда терининг таъсирланиши қандай дард?\nБу ҳолат фотодерматоз деб аталади. У терининг қуёш нурига ҳаддан зиёд жавоб реакцияси ҳисобланади. Теридаги тошмалар қуёш нури таъсир эта бошлагандан дақиқалар, соатлар ва суткалар ўтиши билан вужудга келиши мумкин. Кечиши эса ҳафталаб, ойлаб вақтни олиши билан хавфли. Фотодерматозлар бошқа тери касалликларга хос бўлмаган белгиларга эга. Унинг асосий симптомлари қизариш, тери қичишиши, тери пўстининг кўчиши, қорин бўшлиғида пуфакчалар пайдо бўлиши билан кечади. Натижада терида қизиш реакцияси кучайиб, баъзи ҳужайралар ўлиб кетади, бу эса кучли яллиғланишни келтириб чиқариши мумкин.\nТошмалар асосан тананинг қаерида кузатилади?\nТошмалар асосан тананинг очиқ соҳаларида пайдо бўлади. Масалан, улар биринчи навбатда пешонада, кейин яноқлар, бурун, қулоқ супралари, бўйиннинг орқа-ён соҳалари, кўкракнинг олд-юқори қисми, қўл-оёқларнинг ёзувчи жойларида ҳам кузатилиши мумкин. Қовоқлар, бурун, лаб бурмалари, бармоқлар ораси, қулоқ супралари орти териси, ияк-даҳан ости териларига қуёш тегмаслиги сабабли бу жойлар кўп зарарланмаслиги мумкин.\nАммо тошмалар кузатилмайдиган соҳалар ҳам ташхислашда катта аҳамиятга эгадир. Маҳаллий иммунитетнинг баландлиги, қорайган соҳанинг ҳимоя қилиш хусусиятига кўра очиқ терилар ҳар доим ҳам жароҳатланмаслиги мумкин. Аксинча, кийимлар терини етарлича ҳимоя қила олмаслиги сабаб ёпиқ жойлар ҳам қуёш тиғидан зарарланишини ҳам кузатамиз. Бу ҳолат асосан қуёш нури тик тушадиган вақт эрталабки соат 10 дан кечки 4 гача давом этади.\nҚуёш нури ҳам аллерген сифатида юзага чиқадими?\nФотодерматоз қуёш нури ва ультрабнафша нурларининг алергиясидир. Аммо қуёш нурида аллергенлар мавжуд эмас. Терининг сезувчанлиги ошиши ва тери устида жойлашган моддалар фотосентезаторлар билан рағбатлантирилади. Кўпинча ушбу хасталик билан ҳаваскор боғдорчилар, электропайвандчилар, ЭҲМ операторлари зарар кўрадилар. Сабаби, улар кун мобайнида люминисцен лампалар билан ёритилган хоналарда ишлайди ёки қуёш тикка келганда ҳам далада қолади. Анамнез тўплашда беморнинг умумий ҳолати обдон ўрганилади.\nХасталикнинг олдини олиш ва муаммони бартараф этиш учун бир нечта оддий профилактик қоидаларга риоя этиш талаб этилади. Фотосенсибилизация таъсирга эга бўлган барча дори-дармонлар ва бошқа турдаги воситаларни чеклаш зарур. Соат 10:00 дан 16:00 оралиғидаги қуёш нуридан сақланиш, юмшоқ ва пахтали ҳимоя кийимларни кийиб юриш, тўғри ва мувозанатли овқатланишни ташкил этиш, кўпроқ сув ичиш (камида 2 литр), шифокор тавсиясига кўра дори-дармонларни қабул қилиш, терининг яллиғланишига олиб келадиган потологияларни ўз вақтида даволаш, мунтазам равишда тиббий кўрикдан ўтиб туришни таъминлаш. Мураккаб даволаш ва профилактика қоидаларига содиқлик билан амал қилиш орқали тўлиқ тикланиб кетишга эришиш мумкин.\nШунингдек, даволашда маҳаллий даво ва теридаги ўзгаришларга мос кортикостероидли суртмалар тавсия этилади. Оғир ҳоллларда нур билан даволаш курслари ўтқазилади ёки кортикостероидлар ва иммунодепресантлар буюрилади. “Замин” янгиликларини “Инстаграм”да кузатиб боринг\nЯнгиликлар » Ҳаёт тарзи » Қуёш нури кимларни зарарлайди?


Posted on January 4, 2013 by Jahongir Muhammad\nБундан беш йил олдин Бразил-Амазон гуруҳига кирувчи Суруваҳа тилида гаплашувчилардан саккиз киши заҳар ичиб, ўз жонига қасд қилганди. Маълум бўлишича, улар ўзаро муомала воситаси, дунё билан алоқа кўприги ва Худога сиғинишда руҳиятларини ифодалайдиган она тиллари йўқолиб кетаётганига қарши исён сифатида ана шундай аянчли қисматни танлаган эканлар.\nЎшанда бир кун телевизорда академик Аҳмадали Асқаров, академик Эркин Юсупов ва Ўзбекистон Компартияси Марказқўмининг бўлим мудири Шохобиддин Зиёмов рус тилининг аҳамияти ҳақида гапирдилар. Аҳмадали ака ўзининг Наманганнинг бир қишлоғидан чиққани ва рус тилининг қудрати билан дунёга танилган олим бўлганини айтди. Кейин айни гапни Эркин Юсупов ҳам уқтирди.\nМарказком вакили эса, хулоса қилиб, Ўзбек тилига давлат тили мақомини беришни сўраётганларни қоралади.\nМухолифат, зиёлилар, оддий одамлар ўз сўзларидан қайтмадилар. Аммо кечаги билимдонлар ўз сўзларидан қайтдилар. Эртасига улар яна телевизорга чиқиб, ўзбек тилининг аҳамияти ҳақида гапирдилар.\nЎшанда тепада нимадир ўзгарганини ҳис қилдим. Чунки тепанинг энг тепасидан топшириқ бўлмаса, икки танилган академик бир кунда тўнларини тескари, тўғриси тескари тўнларини ростасига ўгириб киймасдилар. Айтилган сўз отилган ўқ. Улар ана шу отилган ўқни бир кунда қайтиб олдилар.\nБунинг сабабини Олий Кенгашнинг сессиясидан чиққан қонун кўрсатди. Ўзбек тилини билмайдиган Каримов кутилмаганда ташаббусни қўлга олиб, бутун мамлакат талаб қилаётганидан ҳам ўтказиб, фавқулодда муҳим ўзгаришлар киритган эди. Ҳатто Ўзбекистондаги русийзабон одамларга Ўзбек тилини ўрганиш учун саккиз йил вақт таниганди.\nБугун баъзилар халқнинг кучи билан Каримов ана шундай қилишга мажбур бўлганди, дейишади. Тўғри. Таъсир бўлмаса, акс таъсир бўлмайди. Лекин вақт шуни кўрсатдики, Каримов ўшанда ўйин қилган экан.\nКейинчалик саккиз йиллик муҳлатдан бошлаб, бошқа талаблар ҳам аста секин қонундан чиқариб ташланди. Ўзбек тилига расман давлат тили мақоми берилгани билан бутун бошқарув ҳужжатлари рус тилида ёзилиб, рус тилида тарқатилди. Бугунга қадар ҳам қонун лойиҳаларидан тортиб, президент фармонларига қадар барча давлат ҳужжатлари рус тилида тайёрланади ва кейин ўзбек тилига ўгирилади.\nЖуда кичик бир мисол. Мустақиллик йилларида Ўзбекистон билан боғлиқ очилган вебсайтларни бир рўйхат қилиб чиқинг. Қани қанчаси она тилида ва қанчаси рус тилида?\nЎзбек тилидаги вебсайтлар билан рус тилидагиларнинг савиясини солиштириб чиқинг, қани қай бири тил қонуниятларига жавоб беради? Ёзилаётан мақолалар, фикр-мулоҳазалар ҳам айни даражада.\n-Мени вилоят судидан Олий суд идорасига ишга олишди. Ўзбек тилида яхши ёзардим. Ҳуқуқий ҳужжатларни ўзбек тилида мукаммал қилиб ёзадиган одам жуда кам. Олий судда протокол бўлимида ишловчилардан бири узоқ вақтга касал бўлиб қолди. Унинг ўрнига мени ўтказишди. Ҳукуматдан келадиган ҳамма ҳужжатлар рус тилида эди. Жавоблар ҳам рус тилида бўлиши талаб қилинганди. Аввалига ажабландим. Кейин бир-икки қарши гапиргандим, раҳбарларга етиб борибди. Ишдан қувишди…,-деди у.\nБугунга келиб ҳам ҳукумат ишларига олинаётганлардан рус тилини билиш талаб қилинади. Рус тилини билсангиз иш тиқилиб ётибди. Нафақат қуйи идораларда балки энг юқори жойларда ҳам…\nВладимир Норов, Руслан Мирзаев, Светлана Иномова, Элёр Ғаниев, Рустам Азимов ва ҳоказо ва ҳоказо вазиру уламолар асосан рус тилида гаплашадилар. Каримов уларнинг бирортаси билан ўзбек тилида гаплашмайди. Президентдан бошлаб вазирларгача қаерга бормасинлар ҳукумат номидан қиладиган нутқларини рус тилида ирод этадилар.\nМен бундан бир неча йил олдин\nЯқинда бир ўзбекдан рус тилида ёзилган мактуб олдим. Унда жумладан шундай дейилган:\n« Ўзбекистон манзаралари Tarixiy-zamonaviy roman »


Қайта тикланувчи энергия манбаларини жорий этиш ҳолати қандай? - Халқ сўзи\nҚайта тикланувчи энергия манбаларини жорий этиш ҳолати қандай?\n16:07 13 Октябр 2021 Иқтисодиёт\nОлий Мажлис Қонунчилик палатасининг навбатдаги мажлисида депутатлар Экология ва атроф-муҳитни муҳофаза қилиш масалалари қўмитасининг “Мамлакатимизда қайта тикланувчи энергия манбалари (ҚТЭМ)ни жорий этиш ҳолати тўғрисида”ги масала юзасидан юборилган парламент сўровига энергетика вазири А. Султоновнинг жавобини муҳокама қилди.\nҚайд этилганидек, республикада мавсумий гидроэнергетика ресурслари миқдори ўзгариши сабаб, ҚТЭМ улуши йиллар бўйича фарқ қилади. 2019 йилда гидроэлектр станциялардан ишлаб чиқарилган ҚТЭМ миқдори умумий электр энергияси ишлаб чиқарилишининг 10 фоизини ташкил этди. Айни вақтда республикамизда ҚТЭМдан ишлаб чиқарилган электр энергияси улушини 2030 йилга қадар 25 фоиздан ошириш режалаштирилган.\nЭнергетика вазирлиги томонидан ишлаб чиқилган концепцияга биноан, 5 ГВт қуёш фотоэлектр ва 3 ГВт шамол электр станциялари қурилишини амалга ошириш орқали саноат кўламидаги ҚТЭМ электр станциялари миқдорини ошириш мақсад қилинган.


Андижон-Тошкент поезди электр таъминотидаги узилиш туфайли Асакада тўхтаб қолди\nЖорий йил 2 январь куни соат 16:15 да Андижон-Тошкент йўналишида ҳаракатланаётган 59-йўловчи поезди Асака станцияси яқинида тўхтаб қолди.\nБунга, “Ўзтемирйўлйўловчи” ширкати матбуот хизмати маълумотига кўра, ташқи электр тармоғида энергия бўлмай қолганлиги сабаб бўлган.\nХабарномага кўра, кўрилган чора тадбирлар натижасида соат 17:25да мазкур поезд ҳаракати йўлга қўйилган.\nЎзбекистонда электр таъминотидаги узилишларга оид шикоятлар муштарийлардан Озодлик таҳририятига тез-тез келиб туради. Бу каби маълумотлар айниқса қиш мавсумида кўпаяди.


Отага вафо қилмаган, фарзандларга насиб этмаган юрт бойликлари | BETAKROR BUXORO!\nБухоронинг сўнгги амири йиққан шунча хазина, бойликлар унинг фарзандларига насиб этганми ёки йўқми деган савол туғилади.\nҲайдарали Узоқов ва Сотимхон Холбоев «Бухоро амирлигининг олтинлари» номли нуфузли мақоласида Бухоро амирлиги хазинасида тўпланган беҳисоб олтин, кумуш ва бошқа қимматбаҳо бойликлар тўғрисида ишончли ҳужжатлар асосида фикр юритадилар. Улар Амир Олимхон ўлими олдидан фарзандлари за қариндош-уруғларнга берган васиятини келтирадилар: «Пешавор банкида сақланаётган долларларга бирорта қўл теккизмайсан, Ўзбекистон мустақил бўлгач, бу пулларни унинг ҳисобига ўтказасанлар. Лондонда сақланаётган жамғармалар асосан авлодлар учун, лекин унинг бир қисми ҳам Ўзбекистонга берилнши мумкин. Бу сенларга боғлиқ». Нақадар узоқни кўзлаб қилинган ибратли васиятнома бу. Саид Олимхоннинг фарзандлари падари бузрукворларининг бу муқаддас васиятномасига содиқ қолганлар. Моддий жиҳатдан қнйналиб яшаганларида ҳам уларнинг бирортаси банкдан ярим чақа ҳам олмай, ота насиҳатини виждон амри, хақиқат кўзгуси, келажакка ишончи, деб билганлар. Бу Шарққа хос қатъият, самимийлик, сабр-тоқат, меқр-оқибат, вафодорлик ва юксак одамийлик намунасидир. Хўш, қинналиб тирикчилик қилган Амир Олимхон фарзандларининг тақдири не кечган?


by · Published 30.08.2019 · Updated 30.08.2019\nСирдарё туманидаги “Истиқбол” маҳалласида собик МТП омбори ўрнида 120 иш ўрнига эга бўлган замонавий тикувчилик фабрикаси фойдаланишга топширилди. Тошкент шаҳридаги “ARGE FASHION” компанияси томонидан киритилган сармоя ҳисобига “Ўзпахтасаноат” уюшмаси барпо этган замонавий бинога 100 дан зиёд тикув машинаси келтириб ўрнатилди. Бу ерга ишга келган хотин қизлар, коллежларнинг битирувчилари бир ой давомида малакаларини оширдилар. Фабрикада тикувчилар нумли ишлари ва бўш вақтларида ҳордиқ чиқаришлари учун барча шарт шароитлар яратилган. Тикувчилик фабрикасида аёллар гигиена хонаси, 60 ўринли ошхона доимий ишлаб турибди. Бошқа ҳудудлар ва Мирзаобод туманидан қатнаб ишлаётган тикувчилар учун икки автобус ажратилган. Эътиборлиси, бу ерда тикиб, тайёрланаётган аёллар, болалар ва катталар кийим кечаклари тўлиқ Россия давлатига экспорт қилинади.\nФабрика очилишига бағишланган тадбирда вилоят ҳокими Ғофуржон Мирзаев сўзга чиқиб туманнинг энг чекка ҳудудида шундай замонавий корхона ишга туширилганлиги билан чин дилдан қутлади ва фабрика жамоаси аъзолари ишига улкан ютуқлар тилади. Байрам кунларида Сайхунобод ва Сардоба туманларида ҳам шундай фабрикалар ишга туширилаётганини мамнуният билан тилга олди.\n-Биз саккиз йилдан буён Ўзбекистоннинг қатор туман ва шаҳарларида шундай замонавий фабрикалар очиб, хотин-қизлар бандлигини таъминлашга салмоқли ҳисса қўшиб келаяпмиз,- дейди “Арж Фейшин” компаниясининг вакилли Режеп Билгич жаноблари. -Туркия ва Ўзбекистон дўстлик ва ҳамкорлик алоқаларининг тобора мустаҳкамланиб бораётганлиги тадбиркорлик фаолияти мизни кенгайтиришда муҳим роль ўйнаяпти.\n– Беш фарзанднинг онасиман, -дейди “Истиқбол” маҳалласида яшовчи Нигора Қудратова. -Шу вақтгача ишсиз эдим. Қишлоғимизда шундай замонавий фабрика фаолияти йўлга қўйилганлиги айни бизнинг кўнглимиздаги иш бўлди. Ҳозир янги очилган фабрикага ишга кириб, бежирим кийим- кечаклар тикаяпман ва оилам фаровонлигини таъминлайман.\nХОВОС СИТИДАН ТАРАЛГАН НАВОЛАР\nby · Published 17.02.2020


Умр китоби – Сурхон тонги\nБош саҳифа / Жамият / Умр китоби\nИюл 7, 2018\tЖамият Изоҳ қолдириш 812 Кўрилди\nИнсон бу фоний дунёга нега келиб кетади, дея ўзига ўзи савол бермаган одам кам бўлса керак. Чиндан ҳам ҳаёт ўзи нима? Чамамда “умр китоби”, “умр дафтари” деган гаплар бежиз айтилмаган.\nАслида ҳар бир инсоннинг умри китобга менгзалади. Умр китобининг дебочаси одам ҳали туғилмасданоқ Аллоҳ томонидан ёзиб қўйилади. Унинг номи “пешонага ёзилгани” ёки “тақдири азал“, деб аталса ажаб эмас.\nИнсон оқу қорани таниб, онгли ҳаёт кечира бошлагач, умр китобини ўзи ёзишга киришади. Ҳар кун, ҳар лаҳза синов даври, деб аталмиш бу паллада банда томонидан қилинган яхшию ёмон амаллар номаи аъмолига ёзилиб бораверади. Умр поёнига етган куни китоб ҳам ёпилади. Кейин барчаси ҳисоб-китоб қилинади. Китобнинг хотимасини ҳам Яратганнинг ўзи битади. Савоб кўп бўлса шараф, агар гуноҳлар тарозининг оғир палласини босиб кетса…\nБизнинг истагимиз, юртдошларимиз орасида юрт қаҳрамонлари, ҳаётимизда улкан бунёдкорлик ишлари акс этган ижодий намуналар кўпаяверсин.\nУмр китобига кўпроқ эзгу амаллар ёзиш ҳар кимга насиб қилсин, юртдошим.\nОлдинги Ҳамкорлик самараси\nКейинги Эмлашнинг аҳамияти\nЁшлик ва ҳайрат байрами


Тадбир аввалида Ўзбекистон ёшлар иттифоқи тасарруфидаги «Китоб олами» дўкони билан ҳамкорликда ташкил этилган ярмарка осойишталигимиз посбонларида катта қизиқиш уйғотди. Унда ходимлар «Шарқ зиёкори» китоблар маркази, «Янги аср авлоди», «Ўқитувчи» ва республикамизнинг бошқа етакчи нашриётларида чоп этилган 230 номдаги 500 га яқин бадиий, илмий ва ҳуқуқий адабиётлар билан яқиндан танишди. Айниқса, тарихий ва ахлоқий мавзудаги асарлар кўпчиликнинг эътирофига сазовор бўлди.\nШунингдек, ходимларнинг маънавий оламини бойитиш, миллий қадриятларимизга ҳурмат туйғусини ошириш ҳамда маданий ҳордиқ чиқаришларини таъминлаш мақсадида Муқимий номидаги ўзбек давлат мусиқали драма театрида «Антиқа совчилар» номли спектакль намойиш этилди.\n– Бу тадбир барчамизга чексиз қувонч бағишлади, – дейди батальон ходими, сафдор Муҳаммаджон Убайдуллаев. – Чунки бундай учрашувлар хизмат самарадорлигини янада ошириб, ватанимиз тинчлиги йўлида чинакам қалқон бўлишга замин яратади.


Ҳомиладорликнинг 16 ҳафтаси | DNK.UZ\nҲомиладорликнинг 16 ҳафтаси – ҳаммаси ўз меъёрида кетмоқда, иккинчи триместр токсикоз ва кайфият «сакраши»нинг барҳам топганлиги билан сизни ҳали ҳам хурсанд қилаётир. Кичкинтой тез ўсмоқда, қорин думалоқлашиб бормоқда, бўлғуси она эса ушбу беташвиш кунлардан роҳат олади.\nИккинчи боласига ҳомиладор оналар ҳомиланинг илк ғимирлашини эшитишлари эҳтимолдан холи эмас. Бўлғуси онанинг иштаҳаси жуда ҳам яхши, ҳожатга тез-тез бораётгани йўқ – жуда ажойиб ҳолат. Терингиз чўзилиши сабабли тилим-тилим атрофик чандиқлар пайдо бўлиши эҳтимолини ва ортиқча вазн еғилишини профилактика қилишга айни фурсатдир.\n1 Ҳомиладорликнинг 16 ҳафтасида нималар юз беради\n2 Ҳомиладорликнинг 16 ҳафтасида ҳомиланинг аҳволи\n3 Руҳни тетик тутамиз\n4 Нонушта – пухта, кечки дастурхон – енгил бўлсин\n5 Амниотсентезнинг нозик жиҳатлари\n6 Ҳомиладорликнинг 16 ҳафтасидаги сезгилар\nҲомиладорликнинг 16 ҳафтасида нималар юз беради\nЎз маромида кечаётган ҳомиладорлик бу вақтда бирор-бир оғриқ ёки дармонсизлик билан кўнгилни хира қилмаслиги керак. Бирор юмушдан кейин енгил мадорсизлик ва чарчаш сезилиши мумкин, бироқ қориннинг пастки қисмида оғриқли сезгилар, ўзини ёмон ҳис қилиш бўлғуси онани безовта қилмаслиги лозим. Агар сиз шунга ўхшаш ҳолатларни сезадиган бўлсангиз, шифокорга мурожаат қилиш зарур.\nКўкрак катталашади, унинг оғриқ сезувчанлиги эса камайиб боради. Агар олдин бу сизнинг уйқунгизга ҳатто халақит берган бўлса, энди бу ҳолатлар ортда қолади.\nБу вақтда баъзи аёлларда узоқ кутилган ҳодиса – боланинг қимирлаши юз беради. Ҳомиладорликнинг 16 ҳафтасида ҳомиланинг илк қимирлаши сезилиши мумкин: кўпинча аёл бу айнан қимирлаш эканлигини тушунмайди ҳам. Болакайнинг бу туртишлари енгил ғимир-ғимирни эслатиши мумкин, худди капалаклар нозик қанотчалари билан ичингизда пириллаб ўтганга ўхшайди.\nҲомиладорликнинг 16 ҳафтасида ҳомиланинг аҳволи\nҲомиладорликнинг 16 ҳафтасида ҳомиланинг вазни 100–120 граммни, узунлиги думғазадан бош учигача – 11 см ни ташкил этади. Кичкинтой энди бўйнини тик ушлай олади, бошчасини ён атрофга ўгиришни ҳам ўрганган. Жимитнинг юракчаси астойдил ишламоқда, жигари эса ҳазм қилиш функциясини ҳам бажаришга киришиб кетган. Буйрак ва қовуқ фаол ишлаб турибди. Гўдагингиз ҳар 45 дақиқада сийиб туради.\nO‘QING: Ҳомиладорликда қанчагача вазн ортиши меъёрий ҳисобланади?\nБу даврда шифокор кичкинтойнинг қон айланиш тизимида нималар юз бераётганини сизга айтиб бериши мумкин. Жимитнинг қон таркиби тўлиқ шаклланган: ушбу муддатда қон гуруҳини ҳам, унинг резус-факторини ҳам аниқласа бўлади. Қонда ҳали ҳам фетал гемоглобин ишлаб чиқарилади. Кичкинтой туғилгандан кейин ярим йил ўтгач оддий гемоглобин фетал гемоглобиннинг ўрнини босади.\nРуҳни тетик тутамиз\nГормонал ҳолат ўз маромини топган: аёл хотиржам ва беташвиш. Аксарият оналар куч-қувватга тўлишиб, ўй-фикрлари фараҳбахш бўлиб бораётганини ҳис этадилар, жуда кўп юмушларни бажариб ташлагилари келади!\nКичкинтойнинг ҳаёти учун хавфсирашлар ортда қолган: иккинчи триместрда бола тушиб қолиши ҳолати камдан-кам учрайди. Агар она иримчи бўлмаса, кичкинтой учун чақалоқлар кийим-кечагини харид қилаверса бўлади. Гарчанд сиз ҳали боланинг жинсини аниқ билмасангиз ҳам, нейтрал тусдаги кийимларни олаверсангиз бўлади.\nНонушта – пухта, кечки дастурхон – енгил бўлсин\nБу вақтга келиб аёл кўпинча 2–2,5 кг атрофида вазн йиғади. Лекин вазннинг кескин тарзда ортиши ҳали кузатилмайди. Кунига 4–5 маҳал лекин оз-оздан овқатланишга ҳаракат қилинг. Нонуштани ҳеч қачон канда қилманг, у тўйимли ва фойдали бўлиши керак. Кечки овқатнинг енгил бўлиши эса зарар қилмайди. Овқатда туз истеъмолини иложи борича чекланг.\nАмниотсентезнинг нозик жиҳатлари\nМазкур муддатда шифокор алфа-фетопротеин, конъюгирланмаган эстриол ва ОХГ даражасини баҳолаб берадиган қон таҳлилини тайинлаши мумкин. Ушбу моддаларни тадқиқ этиш ҳомилада хромосомали нуқсонлар бор-йўқлигини аниқлашга ёрдам беради. Лекин мазкур таҳлил салбий чиққан тақдирда ҳам, якунловчи ташхисни қўйишга ҳали эрта. Бу ҳолда амниотсентез муолажаси тайинланиши мумкин.\nАмниотсентез – ҳомила атрофидаги суюқликдан намуна (проба) олишдир, бунда сувларнинг таҳлили ҳомила ривожланишидаги камида 40 та эҳтимолий нуқсонларни аниқлашга имкон беради. Ушбу муолажа хавфсиз эмас, шунинг учун она ундан воз кечишга тўлиқ ҳақлидир.\nҲомиладорликнинг 16 ҳафтасидаги сезгилар\nҲомиладорликнинг 16 ҳафтасида аёлнинг қорни кўринадиган даражада ташқарига дўппайиб чиққан бўлади. Иккинчи ҳомиладорликда қорин янада кўринарли бўлиб қолади, чунки мушак ва пайлар чўзилган бўлади.\nҚориндаги киндикдан қов супачасигача тортилган чизиқчанинг анча қорайиб қолиши эҳтимолдан холи эмас. Пигментация пешанада, юзда, қаншарда, кўзлар атрофида пайдо бўлиши мумкин. Терида меланин пигменти тўпланади, лекин у умуман хавфли эмас. Туғруқдан кейин бу ўзгаришлар йўқ бўлиб кетади.\nКўкрак йириклашган бўлади, киймингиз тор бўлиб қолмаслиги ва ўзингизга қулай туриши устидан кузатиб боринг. Тиш ва милкларингизнинг ҳолатига эътибор беринг, бирор муаммо туғиладиган бўлса стоматолог ҳузурига боринг, зеро, ҳозир бунинг айни вақтидир.\nҲомиладорлик » Ҳомиладорликнинг 16 ҳафтаси


Янги одамлар келишяпти\nБуни биргина биз сезганимиз йўқ, кўпчилик сезяпти: қандайдир бошқача янги авлод вояга етиб келмоқда. «Кейинги пайтларда болам менга ўлимга қандай муносабатда бўлишни ўргатяпти, ҳолбуки мен унга ўргатишим керак, — дейди биров. — Бу масалаларда у барқарор ишончга эга, мен эса шунча йил яшаб, ҳали бундай ишончга эга бўлолганим йўқ». Яна кимдир боласи ҳақида айтади: «Унинг фикри содда ва равшан — у ҳамма ўлганларнинг ортга қайтиб келишига ишонади. У бобосига таскин беради — ҳечқиси йўқ, ҳозир қариган бўлсангиз, кейин яна янги, ёш бўласиз. Ўлган итимизнинг қабрига қараб, йиғласам, мени хотиржам қилади — у қайтади, чирийди, жимирлайди, майса бўлиб кўкаради, янгиланади, дейди». «Ўғлим жуда ёмон гаплашади. Болагинам. Аммо баъзан шундай туюладики, у мени ва менинг ҳис-туйғуларимни очиқ-равшан кўриб турадигандай, — дейди учинчи бир одам. — Яна шундай туюладики, у биздан кўра кўпроқ нарсани англайди ва бу дунёга нега келганини, ўз вазифасини билади». Яна бир одам ҳайратланади: «Гоҳида бу гўдак менга тушунарсиз бўлган нарсаларни гапиради, билмадим, у буларни қайдан олган экан? Болалар боғчасида унга зўрға чидашади: у бақиришларига жавобан ҳайратланиб қараши ва: «Ўзи нима учун бақиряпсиз?» - деб сўраши мумкин. Турган гапки, тарбиячи довдираб қолади ва янада баттар қичқиради. Буни бола тушуна олмайди».\nЎқитувчилар ҳам ғалати болалар пайдо бўлганини таькидлашмоқда. Оқил, ўзига ишонадиган, мавжуд ақидалар ва қоидаларни тан олмайдиган болалар. Андозаларга мос келмайдиган, бошқариб бўлмайдиган болалар.\n«Муаммоли» болалар ҳамма замонларда ҳам бўлган. Уларни тўғри йўлга солиш учун ҳам ўқитувчилар, тарбиячилар, шифокорлар, психологлар бор. «Муаммоли» болаларни синчковлик билан текширишди. Ҳайратли ҳодиса маълум бўлди: бу болаларнинг заковат даражасини текшириш натижалари ҳамиша юқори бўлиб чиқди, ҳолбуки уларнинг аксарияти мактабда зўрға «уч» баҳога ўқишарди. Шундай қилиб, маълум бўлдики, бу болалар ақлли, ривожланган, аммо одатий хулқ-атвор кўникмаларига риоя қилишни истамайдилар – энди уларни нима қилиш керак?\n«Янги» болаларни улар қизиқадиган ишдан ажратиб бўлмайди, қийинчиликлар уларни тўхтата олмайди, аксинча, улар бундан баттар ишга берилишади. Улар жуда тиришқоқ ҳамда, то қизиқишларини қондирмагунча ёки олдига қўйилган вазифасини бажармагунча, тинмай ўзи мўлжаллаган йўналишда ишлайверади. Асосий нарса маьлум бўлди. Уларнинг номутаносиб хулқ-атвори касалликнинг натижаси эмас, уларга бўлган муносабатдан оғринганликлари туфайлидир. Болаларнинг исёни катталарнинг қутқулаши туфайлидир. Болалар эса ўзларининг ўзликларини сақлаш, ўз билганларича қолиш учун курашадилар, холос.\nЎғлингиз, қизингиз, жиянингиз ёки набирангизнинг олдига келинг. Унинг кўзларига қаранг. Агар унинг кўзларида донишманднинг хотиржам нигоҳини пайқасангиз ва у гўё сизни очиқ турган китобни ўқигандай ўқий бошласа – қаршингизда янги замон боласи турибди. Бугунги замон бизнинг болалигимиз ўтган замон эмас, бу – янгича, шиддатли аср, янги технологиялар асри, ахборот асри, рақамли технологиялар асри. Унинг болалари ҳам шу замонга мос бўлади, акс ҳолда яшаб қололмайди.\nБугунги бола бу оламга ўзининг шоҳоналигини англаган ҳолда келади (ва кўпинча ўзини шунга муносиб тарзда тутади). Бола сезадики, «бу дунёда бўлишга ҳаққи бор», бошқалар унинг бу фикрига қўшилмаганликларини кўрса, жуда ҳайратланади. Бу болакай учун мутлақ обрў-иззатлилар йўқ, у ўз хатти-ҳаракатларини тушунтириб беришни истамайди ва ўзининг ҳам, бошқаларнинг ҳам танлаш эркини тан олади. Гўдак ўзининг аҳамиятга молик эканига шубҳа қилмайди ва кўпинча ота-онасига «кимнинг кимлиги»ни билдириб туради. Болакай айрим нарсаларни умуман бажармайди (масалан, у навбат кутиб туришга тоқат қилолмайди). Бундай болалар қатьий қоидалар устувор бўлган, ижодкорликка йўл бермайдиган консерватив тизимларга дуч келганда, ўзларини йўқотиб қўядилар. Болакай мактабда ёки уйда нимадир ишни бажаришнинг янада оқилона усулларини топа олади, аммо атрофдагилар унинг бу хатти-ҳаракатини «қоидабузарлик» ва амалдаги тизимга итоат қилмаслик, деб баҳолашади. Болакай бошқа тоифадагилар, бегоналар орасида одамови бўлиб туюлади. Интизомни бузганлиги ҳақидаги айбловларга у жавоб бермайди. Бирор нарсага эҳтиёж сезса, муҳтожлигини айтишдан тортинмайди.\n«Янги мингйиллик болалари» — улар ғайриодатий руҳий имкониятларга эгадир. «Ёруғлик болалари» — ёш қаҳрамонларимизнинг дунёқарашлари одатдаги қарашлардан фарқ қилади. «Қобилиятли болалар» — ҳар қандай синов уларнинг заковат даражаси ўртачадан юқори эканини кўрсатади (мактабдаги баҳолар билан адаштирманг!).\nБугунги болаларнинг бошқа олам – БАТАМОМ МУҲАББАТ ва СЕВИНЧдан иборат бўлган руҳий олам ҳақидаги хотиралари ҳамиша уйғоқдир. Улар бизга маълум бўлмаган, биз кўникмаётган ҲАҚИҚАТдан хабардордирлар. Улар одамлар ўйлаб топган ўйин қоидаларини эмас, реал дунёнинг ҳаққоний манзараларини яхши биладилар. Улар одамларга эволюция поғоналаридан юқорига юксалишда ёрдам беришни истайдилар (ва ёрдам бериш қўлларидан келади!).\nАйнан болалар бизга (инсониятга) муҳаббат оламига қайтишда ёрдам беришади. Моҳиятан, уларнинг бош вазифаси – бизга хатоларимизни кўрсатиш ва ўзгаришимизда, ўзимизга ва атрофдаги оламга бошқача, янгича қарашда кўмаклашишдир.\nБолалар учун биз — очиқ турган китобмиз. Ҳеч қачон болани алдашга уринманг, у билан самимий муносабатда бўлинг. Масалан, агар жаҳлингиз чиқиб турган бўлса, дарғазаб бўлсангиз, шуни айтиб қўя қолинг: «Мен дам олишим, ўзимга келишим керак, кейин сен билан бирга ўйнаймиз». Сизнинг иккиюзламачилигингизни, ёлғонингизни бола тушунади ва кейин сиз билан ростгўй бўлиш-бўлмасликни ўзи ҳал қилади.\nБугунги болаларнинг аксариятида ҳайвонот ва ўсимликлар дунёсига нисбатан қандайдир самимий ва чуқур муносабат мавжуд. Бу ҳайратланарли болалар ҳақида яна кўп нарсаларни ҳикоя қилиб бериш мумкин, бироқ, келинглар, ўзимизга бир неча савол бериб кўрайлик. Нега бундай доно болалар билан муаммолар чиқади? Нима учун улар бизнинг талабларимизга бўйсунишга қаршилик қилишади? Нима сабабдан уларнинг айримлари одамови бўлиб қолишади? Нима учун улар, жуда истеъдодли бўлишларига қарамасдан, ўзларига исён қилишга имкон берадилар?\nФалокат битта нарсада: биз уларни кўҳна йўлдан олиб бормоқчимиз, улар эса – янгилик уруғларидир. Биз шу пайтгача мавжуд хулқ-атворимиз стереотиплари, шу дунёқарашимиз ва тафаккуримиз билан на курраи Заминда, на қалбимизда осойишталик, гармония ўрнатолмадик. Агар биз болаларни ҳам, бизни қандай тарбия қилишган бўлса, шундоқ вояга етказсак, уларга ҳам бизга болалагимиздан сингдиришган хато ва камчиликларни сингдирамиз.\nУларнинг қалбини эъзозланг!\nБола — тўлақонли шахс. Уни ўз хоҳиш-иродангизга бўйсундиришга интилманг, одатдагидай: «Мен каттаман, шунинг учун менинг гапимга киришинг керак!» деманг. Уни мажбурламанг, ўзи тажриба орттиришига кўмаклашинг. Гўдакка танлаш имконини қолдиринг. Унга ҚАНДАЙ ўйлашни ўргатинг, аммо НИМАни ўйлаш кераклигини ўргатманг. Бугуннинг болаларини алдаш ва уларга куч билан «тўғри фикр»ни сингдириш имконсиздир. Аммо улар билан вазиятни ёки хатти-ҳаракатни муҳокама қилиш орқали келишиб олиш осон. Тенг мулоқот олиб боринг. Айни пайтда ўз хатти-ҳаракати, ўз танлаган йўли учун ЎЗИ жавобгар эканини бола англаб олсин. Болалар синчков бўладилар ва заиф жойларингиздан фойдаланган ҳолда, сизни бошқаришга уринадилар. Улар ҳамиша келишувларнинг чегараларини текшириб туришга уринадилар, шунинг учун сиз уларнинг келишувга риоя қилишларига эришинг. Бола сабаб бўлган вазият ёки хатти-ҳаракатни уни камситмасдан муҳокама қилинг. Болага у қилган нотўғри ҳаракатни англашга имкон беринг.\nБоланинг салоҳиятига ишонинг ва у буни билсин. Ҳамма болалар ҳалол бўладилар. Болага ёлғон сўзламанг, акс ҳолда унга ҳам жавоб тариқасида ёлғон гапириш ҳуқуқини берган бўласиз (одатда бу унинг сукут сақлашига ёки «ўз ичига беркиниб олиши»га олиб келади). Бола ўзига олган мажбуриятларни қандай бажараётганлигини текшириб туринг. Бола ҳам сизга нисбатан худди шундай қилиш ҳуқуқига эгадир. Болага ўзини айбдор деб билиш ёки бошқаларни айблаш имконини берманг. Хато ҳам — бир эгалланган тажрибадир, ўйлаб кўриш ва ниманидир яхшилаш учун сабабдир. Бола маслаҳат сўраса, уни эшитинг ва масалани ҳал қилишда кўмаклашинг. Бир неча йўлларни кўрсатинг: «Агар бундай қилсанг, нима бўлади...», «Мен сенинг ўрнингда бўлганимда...», «Болалик пайтимда менда ҳам шундай бўлган... ва мен ўшанда...». Ўзингизнинг қарорингизни мажбурлаб тиқиштирманг, болани йўналтиринг. Бу ҳаракатчан болаларга зерикиб қолиш имконини берманг. Ижодий озиқсиз уларнинг ақли очликка дучор бўлади. Улар билан имкон қадар кўпроқ гаплашинг, ўйнанг. Меҳрибон ва шафиқ бўлинг. Бола ҳамиша хавфсиз эканини ҳамда орқасида сизнинг салоҳиятингиз, кўмагингиз ва иштирокингиз турганини сезиб турсин. Боланинг хатти-ҳаракати яхши ёки ёмон бўлиши мумкин. Аммо бола – ҳамиша азиз ва муҳтарамдир.\nБугуннинг болаларини вояга етказишнинг энг оддий йўли – уларни ўз қаричимизда тарбияламаслик, аксинча, ниҳолни ўтиргандай ўстириш, МЕҲР-МУҲАББАТ суви билан суғориш, билим ва тажрибалар озиғи билан озиқлантириш лозим. У бизга ўзини, нозик вужудини ва доно ақлини, бокира қалбини ишониб топширди. Бу хазинани эҳтиёт қилинг!


Рейд тадбирларида ноқонуний дорихона ва дорифурушлар фаолиятига чек қўйилмоқда - zarnews.uz\nБугунги пандемия шароитида аҳолини сифатли дори-дармон ва бошқа тиббий воситалар билан таъминлашга ҳар қачонгидан кўра кўпроқ эътибор қаратилмоқда. Бу борада Бош прокуратура ҳузуридаги иқтисодий жиноятларга қарши курашиш департаментининг вилоят бошқармаси ҳамда унинг ҳудудий бўлимлари томонидан дорихоналарда нархларнинг барқарорлигини таъминлаш борасида мунтазам тушунтириш-тарғибот тадбирлари ўтказиб келинмоқда. Ўз навбатида тезкор тадбирлар орқали ноқонуний дори савдоси билан боғлиқ ҳаракатлар фош этилмоқда.\nАна шундай рейд тадбиридан бири Қўшработ туманида ўтказилди. Унда Ҳабиба Қаландарова (исм, фамилиялар шартли) ўз уйининг ёрдамчи хўжалик хонасида ноқонуний равишда дорихона ташкил этганлиги аниқланди. Тегишли тартибда рўйхатдан ўтмасдан, лицензиясиз фаолият олиб бораётган мазкур “дорихона”да 106 турдаги, жумладан “Соvid-19” касаллигига қарши курашишда фойдаланиладиган 10 турдаги 3 миллион 700 минг сўмлик дори воситалари ашёвий далил сифатида олинган.\nСамарқанд шаҳрида ўтказилган тезкор тадбирда Сурхондарё вилояти Узун туманида яшовчи Жасур Каримов кўҳна кентнинг Гагарин кўчасидаги кўп қаватли уй ҳовлисида ноқонуний равишда дори воситалари савдоси билан шуғулланаётгани аниқланди. У ижтимоий тармоқ орқали буюртма асосида етказиб берилган чакана баҳоси 300 минг сўм бўлган “Клексан-4000” дори воситасини қиммат нархда, яъни қутисини 1 миллион 200 минг сўмдан, жами 27 қути дори воситасини 32 миллион 400 минг сўмга сотган вақтда холислар иштирокида ушланган.\nЖ.Каримовдан ноқонуний сотиш учун тайёрлаб қўйилган “Соvid-19” касаллигига қарши курашишда фойдаланишга тавсия қилинган 99 қути, қиймати 40 миллион 600 минг сўмлик “Клексан-4000”, “Клексан-2000” ва “Имудон” дори воситалари ашёвий далил сифатида масала қонуний ҳал бўлгунга қадар вақтинча олиб қўйилган.\nБош прокуратура ҳузуридаги иқтисодий жиноятларга қарши курашиш департаментининг вилоят бошқармаси ахборот хизмати.\nТеглар: дори-дармон рейд


Президент Риштондаги кулолчилик марказини кўздан кечирди - Zamin.uz\n19:09 / 04.02.2021\nПрезидент Риштондаги кулолчилик марказини кўздан кечирди\n«Илгари риштонлик кулоллар ўз уйида, тор устахоналарда ишларди. Хорижлик туристлар учун шароит йўқ эди.\nДавлатимиз раҳбарининг 2017 йил 17 ноябрдаги фармонидан кейин ҳунармандчиликни ривожлантириш ва ҳунармандлар учун кенг имкониятлар яратила бошланди. Мазкур фармонга мувофиқ, ўтган йилларда Қўқон ва Марғилон шаҳарларида ҳунармандчилик марказлари қурилган эди. Риштондагиси машҳур кулолчилик йўналишида бўлди.\nБу ерда 20та икки қаватли кулоллар хонадони, Риштон тарихи музейи, банк хизматлари маркази бунёд этилган. Уйларнинг биринчи қаватида устахона ва савдо дўкони жойлашган, иккинчи қаватда ҳунармандлар оиласи яшайди.\nХонадонларда 6 ўринли меҳмонхона ҳам мавжуд. Чет эллик сайёҳлар бу ерда яшаб, кулолларнинг иши билан танишиши мумкин.\nМарказ фойдаланишга топширилиши билан 250 га яқин иш ўрни яратилди. Кулолчилик маҳсулотлари Бирлашган Араб Амирликлари, Чехия, Туркия, Россия, Озарбайжон, Қозоғистон, Қирғизистон, Тожикистон каби давлатларга экспорт қилинмоқда», дейилади президент матбуот хизмати хабарида.\nДавлат раҳбари Ўзбекистон халқ устаси Алишер Назиров устахонасида бўлди. Кўргазмага қўйилган кулолчилик буюмларини кўздан кечирди.\n«Бу идишларда меҳнат билан, юрак билан бирга тарих ҳам бор. Ҳамма йўналишларда миллий анъаналаримизни тиклаяпмиз. Сопол буюмларни ҳам яна оммалаштириб, ҳар бир хонадонга киритиш керак. Уларни чет элликлар жуда қадрлайди. Чунки чиройли, сифатли, экологик тоза. Юртимиздаги ҳар бир уйда мана шундай идишлар бўлса, ҳам миллий ифтихор, ҳам маънавият бўлади», деди Шавкат Мирзиёев.\nПрезидент таниқли кулоллар Музаффар Саидов ва Шарофиддин Юсупов хонадонига ҳам кириб, улар билан суҳбатлашди.\nКулолларга айланма маблағ ва имтиёзлар бериш, бошқа ҳудудларимизда дўконлар очишига кўмаклашиш, мамлакатимизнинг хориждаги элчихоналарида кўргазма-савдо расталари ташкил этиш бўйича кўрсатмалар берилди.\nХалқаро кулолчилик марказида «Ҳунарманд» уюшмасининг туман бўлими, ўқув маркази ҳам жойлашган.\nҚурилиш жараёнида шу ердаги Хўжа Рушноий мақбараси обод қилинган эди. Давлат раҳбари ушбу мақбарани ҳам зиёрат қилди.\nШу ерда вилоятда «маҳаллабай» тизими асосида ёшлар ва аёлларни иш билан таъминлаш, камбағалликни қисқартиришга қаратилган чора-тадбирлар муҳокама қилинди.\nШавкат Мирзиёев ўз уйида тикувчилик цехи очиб, маҳалла хотин-қизларини иш билан таъминлаган учкўприклик аёллар билан мулоқот қилди. Улар фаолиятини кенгайтириши учун логистикага қулай жойда замонавий комплекс қуриб бериш бўйича мутасаддиларга вазифа қўйди.\nШавкат Мирзиёев: Коронавирус пандемияси кўзимизни очди\n9-05-2020, 23:50, Жамият\n11-08-2019, 16:00, Жамият\nПрезидент Сирдарё вилояти Ховос туманидаги бунёдкорлик ишларини кўздан кечирди\n18-07-2019, 20:04, Жамият\nТошкент вилоятида Ўзбекистондаги биринчи «Туризм қишлоғи» ташкил этилмоқда\n20-06-2019, 21:17, Жамият\n21-11-2017, 12:10, Жамият\nПрезидент Термизда қурилаётган 34 та 7 қаватли уйни мустақиллик байрамигача битириш тўғрисида топшириқ берди\n12-02-2017, 15:09, Жамият


Тушунмаганлар қаршими? Қирғизистон 12 йиллик таълимга тайёрланмоқда - oqbura\nТаълим тизими ислоҳотига доир янги ташаббус жамиятда турли саволларни пайдо қилмоқда.\nАслида бу ташаббус янги ҳам эмас. Ўн икки йиллик таълим тизимига ўтиш ҳақида Қирғизистонда 2000 йилларнинг бошида ташаббус кўтарилиб, синов сифатида бир нечта мактабларда бу тизимга ўтиш бошланган.\nАпрель ойининг бошида бу ҳақда Қирғизистон таълим ва фан вазири Алмазбек Бейшеналиев расмий баёнот бергач, ўтган қисқа вақт мобайнида бу янги қарор юзасидан жамоатчилик орасида баҳс қизигандан қизиди. Билим беришнинг янги босқичга ўтиши кимлар учун айни муддао бўлса, яна кимларгадир бу – мактабда “ортиқча вақт ўтказишдан бошқа нарса эмас” экани маълум бўлди.\nВазирнинг бундай қарорга келишининг асосий сабабларидан бири сифатида эътироф этилишича, келгусида ўқувчиларимиз жаҳон андозаларига лойиқ аттестат олишлари шарт. Бугунги кунда дунёнинг 136 давлатида ана шундай 12 йиллик таълим тизими йўлга қўйилгани маълум. Шу сабабли қирғизистонлик битирувчилар Европа ёки бошқа ривожланган давлатлар олийгоҳларига ўқишга кирмоқчи бўлишса, бугунги 11 йиллик таълим ҳужжати билан қийинчиликларга дуч келишмоқда, бир йиллик қўшимча ўқиш муассасалари эса йўқ.\nҚолаверса, расмий маълумотларга кўра, шу кунгача ихтиёрий равишда болаларини мактабга тайёрловнинг йиллик курсларига бериш ҳолатлари 70 фоиздан ошиб бормоқда. Яъни, мана шу мактабга тайёрлов жараёнини нолга эмас, биринчи синфга тенглаштириб, олти ёшдан мажбурий таълим киритилса, ўқувчиларга ҳам, ота-оналарга ҳам бу янгилик деярли сезилмайди. Бу билан мамлакат болаларни мактабга тайёрлаш жараёнини ҳамма учун баробар қилиб қўяди ва бошланғич синф ўқувчилари орасида ўзлаштиришдан ортда қолиб кетадиган болалар сони камаяди.\nХуллас, олти ёшдан бошланадиган тайёрлов курси ва амалдаги 11 йиллик мактабни қўшиб, ўқувчилар 12 йиллик таълим олгани ҳақидаги ҳужжатига эга бўладилар. Яъни, 12 йиллик тизимда ҳам ўқувчилар мактабни бугунгидек 16-17 ёшида тамомлайдилар. Янги тизимнинг муҳим афзалликларидан бири эса, 11-12 синфларда ўқувчиларни касбга тайёрлашга алоҳида урғу берилиб, улар ҳунар ҳам эгаллаб олишлари мумкин. Бу жараён оддий дарс соатларини қисқартириб, ўрнига турли тўгараклар ва чуқурлаштириб ўқитиш орқали таъминланади.\nШу ўринда айримларда ҳақлидек кўринган савол туғилади: ўқувчиларимизнинг 95 фоизи ўз ватанида ўқишга кириб, олий маълумотга эга бўлаётган бир пайтда, қолган 5 фоиз ўқувчиларнинг чет элда ўқишлари учун бутун бир тизимни ўзгартириш шартмикин? Янги тизимнинг афзаллиги ва ёки ноқулайликлари ҳақидаги фикрларини сўраб, биз ўқувчилар, ўқитувчилар ва ота-оналарга мурожаат қилдик.\nЛола Юсупова Ўш шаҳридаги Наримонов номли 7-ўрта мактабда информатика фанидан дарс беради. Унинг фикрича, янгилик албатта яхши ва у “инсонларга умид бахш этади”. “Бироқ, 9 йиллик тўлиқсиз ўрта мактабни битирган ёшларимизни 10-11-синфларга жалб қилиш ҳам осон бўлмаётган бир пайтда 12-синфни мажбурий қўшиб қўйсак, мактабда фақат Ғарб давлатларида ўқимоқчи бўлган саноқли болаларгина қолишлари мумкин”, – дейди Юсупова. – “Ота-она боласини 9 йил мактабда ўқитиб, кейин касб-ҳунар билим юртида 3 йил ўқитиб олса, фарзанди ҳам 12 йиллик таълим олади, ҳам маълум ҳунарни эгаллаб олади”.\nПедагог агар давлат шундай қарорга келса, демак ўқитувчилар ислоҳотнинг туб мақсадини ўрганиб, уни ота-оналарга тушунтиришлари даркор эканини айтади. Лекин…\n“Фарзандингиз биратўла ҳунарли бўлиб чиқади мактабдан, дея олишимиз учун мавжуд шарт-шароитларни ўрганиб кўришимиз зарур. Лекин, бизнинг англашимизча, фақат “нулевой” синфларгина 6 ёшдан мажбурий мактабга келадилар ва кейин 12 йиллик аттестатга эга бўладилар. Бундай ислоҳот ўзини оқламайди, мен қаршиман”, – дейди Лола Юсупова.\nУнинг айтишича, қўшни Ўзбекистон 9 синфни битирган ёшларни мажбурий равишда касб-ҳунар лицейларда ўқитиб кўрди. Беш йил ўтиб кўриндики, бу янгилик таълимда муваффаққият қозонмади. Ўтган йилдан бошлаб яна 11 йиллик тизимга қайтиб ўтишди. “Шуларни ҳам эътиборга олиш даркор”, – дейди ўқитувчи.\nЯнги тизимга ўтишни қўллайдиганлардан бири, Ўш шаҳри турғуни Маҳфуза Имомованинг уч нафар фарзанди бор. У фарзандларини 10 йил аввалданоқ ёши етмай туриб, 5 ва 6 ёшида мактабга берган.\n“Улар яхши ўқишди ва олийгоҳга ҳам вақтлироқ кириб ўқишди. Мен 12 йиллик таълим тизимини ёқлайман. Жуда тўғри қарор, менимча”, – дейди у.\nКамолиддин Мадаримовнинг икки нафар фарзанди Қорасув туманидаги Тожиматов номли мактабда таълим олади. У ҳам янги тизимнинг жорий этилишига қарши эмас ва “агар катталар… 12 йиллик ўқитишни мажбурий” деб киритса, болаларини ўқитаверишини айтади.\n“Қаршилик қилиб қаерга ҳам борардик? Боласини ўқитаман, деган ота-она бир йилни деб инжимайди, ўқитаверади. Ҳунар афзал деганлар учун 9 синфни битирса ҳам бўлаверса керак. Лекин мен шахсан ўқитаман”, – дейди Мадаримов.\nЎшдаги 8-гимназия мактабининг ўқувчилари Юлдашева Райёна ва Телябаева Розия жорий қилинаётган янгиликдан хурсанд эканини билдиришди.\n“Вуй, жудаям орзу қилган эдик, 12 йил ўқишни. Худди Туркияга ўхшаб энди биз ҳам 12-синф бўлиб ўқиб юрамиз экан!”, дейишади қизлар. Кутилмаганда бунинг яна бир муаммонинг ечими сифатида қабул қилишлари маълум бўлади. Уларнинг фикрича, 12 йиллик таълим киритилса, “қизларни 17 ёшидан эрга бериб юборишлар ҳам бўлмайди”. “Биров, ўтириб қолибди қизингиз ҳам демайди. Ҳамма қизлар 12 синфни битириб, олийгоҳда ҳам ўқиб, эсини таниб, кейин турмушга чиқишса ҳеч ким эрмак қилмайди. Биз, қарши эмасмиз”, – дейишди лицей ўқувчилари.\nЎзини Тешабаев деб таништирган яна бир ўшлик юртдошимизнинг фикрича, “ўқиш 12 йил эмас, 15 йил давом этса ҳам, билим сифати ўнгланмаса, бир тийин ҳамма ислоҳотлари”. Шу сабабдан у янги тизимга қарши.\n“Энг аввали – айрим ўқитувчиларини қайта ўқитишсин, токи улар зўр дарс ўтишсин. Кўп ойлик олишса, ўз устида ишлаб, болаларга меҳр беришса, кейин 12 йилми, 13 йилми ўқитаверишсин! Ҳозир қаршиман. Учта фарзандимнинг умрини яна 3 йил зое кеткизмайман. Уларни 9 синф базаси билан билим юртларига киритаман”, – дейди у.\nЎш шаҳар таълим бошқармасида вазирнинг мазкур қарори яхши натижа беради, деб ҳисоблашади. Бошқарма услубчиси Мўмина Мирзакаримовага кўра, олти ёшдан мактабга тайёрлов курсларига бораётган ўқувчилар сони бугун мактаб ёшига етиб қолган болаларнинг 70 фоизидан ортиғини ташкил қилади. Демак, уларнинг қолган 30 фоизи мактабгача тайёргарликдан ўтмай қоляпти.\n“Шунинг учун ҳам бу битирувчиларнинг ёшига таъсир қилмайди. Бир бола мактабгача таълим олади, иккинчи бола эса боғчадан мактабга тайёр келади. Бироқ, учинчи бир гуруҳ борки, уйдан тўғри тайёргарлик кўрмай, мактабга келади. [12 йиллик таълим киритилса], шу ҳар хиллик йўқолади. [Янги тизимни] қўллаб-қувватлаш керак”, деб ўйлайман дейди услубчи. – “Дунёдаги ривожланган 136 давлат қаторига қўшилсак, бунинг ёмон томони йўқ”.\nТаълим вазирлигидан маълум қилишларича, янги тизимга ўтиш босқима-босқич амалга оширилади. Таълим вазири ўринбосари Надира Жусупбекованинг журналистларга айтишича, янги тизимга ўтиш келаси йилдан бошланади. Унгача, жараённинг ўқувчи ва ўқитувчиларга қўшимча муаммолар туғдирмаслигининг ҳисоб-китоби қилинади.\nМутахассислар бу янги тизимнинг жорий этилиши қўшни Қозоғистонда яхши натижалар берганини эътироф этишмоқда. Жумладан, ўқувчиларнинг дарсларни ўзлаштириш даражаси бирмунча юқорилаган.\nБарно Исоқова, Оқбура, Ўш.\nДунё халқлари қалбидан жой олган машҳур куй ва рақс ойлиги бошланди\nСатира ва юмор дарғаси Ўш театрининг СССР бўйича мусобақада...